text:
Analisis corto for di perspectiva constitucional
Tratamento di un mocion di desconfiansa durante ausencia di e minister
Den e ultimo dianan aki tin hopi desaroyo politico tumando lugar cu tin di haber cu nos derechonan constitucional. E conflicto entre un minister y su propio fraccion a yega asina leu cu parlamentarionan di e fraccion sosteniendo gobierno a retira confiansa di nan propio minister. E impasse aki a yega tambe na conseho di minister y a tuma un decision contra tur principio legal pa kita/ahusta cartera di e minister. E desaroyonan ne momentonan aki ta wordo cuestiona door di varios hurista, abogado y pueblo en general. E impasse aki no a keda te eynan ya cu presidente di Parlamento a yama un reunion 28 juli 2020 pa specificamente trata un mocion di desconfiansa contra di e minister encarga cu infrastructura y medio ambiente. Remarcabel ta e echo cu e plan obviamente ta pa e reunion tuma lugar den ausencia di e minister en cuestion. Logicamente pueblo ta puntra su mes si esaki ta posibel of si esaki ta permiti den e cuadro di nos leynan y normanan constitucional cu ta reglamenta e relacion entre gobierno y Parlamento. Den e edicion aki nos lo elabora riba algun punto basico for di e perspectiva di principionan constitucional. Na final e ta keda na cada ciudadano pa por formula su propio opinion critico y tambe participa na e debate.
Pa evalua si e accion di Parlamento yamando un reunion cu e meta pa trata un mocion di desconfiansa durante e posibel ausencia di un minister ta corecto, e ta relevante pa nos analisa e normanan vigente cu ta regla e relacion entre parlamento y gobierno (y ministernan individual). Un di e principionan constitucional importante entre e relacion di Parlamento y gobierno ta e responsabilidad ministerial cu ta ankra den nos constitucion. Art. II.1 inciso 3 Streg.A ta stipula cu e ministernan tin cu responsabilisa nan mes na Parlamento. Esaki ta nifica cu nan ta individualmente responsabel pa e maneho di por ehempel nan cartera of funcionamento di departamentonan cu ta resorta bou nan ministerio. Parlamento di Aruba (pero tambe esnan di Corsou y St. Maarten) tin diferente competencia cu e por aplica pa asina duna contenido na su tarea di controla ministerionan individual of e gabinete den su totalidad. E competencianan aki ta varia entre e derecho di haci pregunta (art. III.17 Streg.A), e derecho di haci un investigacion (art. III.19 Streg.A), aprobacion di prespuesto di pais Aruba (art. V.2 Streg.A) y e interpellatierecht (art. III.18 St.reg.A). E interpellatierecht ta duna Parlamento e derecho pa invita un minister pa un reunion pa asina su persona por debati riba un tema y suministra Parlamento cu e informacion cu e miembronan di Parlamento ta pidiendo. E splicacion riba e articulo aki den e ‘memorie van toelichting’ ta indica cu e interpellatierecht ta un di e recursonan di Parlamento pa por duna contenido na loke ta responsabilidad ministerial. Kiermeen cu e minister no por nenga e invitacion y lo mester ta presente. E mesun interpellatierecht di Parlamento ta inclui un derecho implicito pa e minister en cuestion por atende e reunion pa por responsabilisa su mes riba e tema concerni. Esaki ta nifica tambe cu e minister por haci uso di e tempo pa splica, trece claridad riba su maneho y hasta participa activamente den e debate.
E dilemma actual
Un pregunto huridico cu nos por saca a raiz di e hechonan ta : Un mocion di desconfiansa por wordo trata den Parlamento durante ausencia di e minister concerni? Sin duda esaki ta un pregunta cu constitucionalmente ta interesante pa trata na contesta. Basa riba art. 33 inciso 2 di e reglamento di ordo di Parlamento cada miembro di Parlamento tin e competencia pa por entrega un mocion relaciona cu e tema cu lo wordo trata. Den e caso aki e caracter di e mocion lo tin implicacionan serio, pasobra e lo por resulta cu e minister en cuestion mester entrega su cartera si e mocion di desconfiansa wordo aproba pa un mayoria. E implicacion legal aki ta codifica den art. II.2 Streg.A ‘Indien een minister het vertrouwen van de Staten niet langer heeft, stelt hij zijn ambt ter beschikking.’
Tin diferente motibo pa argumenta cu e decision pa trata un mocion di desconfiansa contra di e minister durante su ausencia no ta corecto. Na promer lugar Parlamento lo NO ta respetando e principio di responsabilidad ministerial. Nos a menciona ariba cu responsabilidad ministerial ta obliga e minister pa duna cuenta na Parlamento di su maneho. E principio constitucional aki solamente por haya su contenido real si e minister en cuestion haya e oportunidad di Parlamento pa por cumpli cu su obligacion constitucional pa duna cuenta y responsabilisa su mes na Parlamento. Parlamento ta den pleno reces y lo por a asumi cu e posibilidad ta existi cu un of mas minister kizas lo no ta disponibel y ausente pa cualkier reunion. Door di deliberadamente schedule un reunion sin cu e minister lo por ta presente Parlamento mes ta privando e minister di responsabilisa su mes door di kita e derecho cu e tin pa duna un aclaracion riba e puntonan di debate. Pregunta importante kinan ta : con Parlamento di Aruba como organo mas importante di pueblo kier duna contenido na normanan constitucional si e mes ta corumpi e principionan aki?
Na segundo lugar e competencia di interpellatierecht lo wordo aplica unilateralmente, dunando un señal cu Parlamento lo ta trahando con cu ta sin cu e mes ta tene su mes na reglanan ankra den nos constitucion. E echo cu Parlamento mes ta hacienda uso di su interpellatierecht ta implica tambe cu e minister en cuestion mester ta presente pa asina por defende su maneho of suministra Parlamento cu e informacion desea. Kiermeen e mesun competencia cu Parlamento pa e por usa pa cuestiona e minister aki den un debate publico NO ta wordo aplica conforme nos constitucion. Adicionalmente por argumenta cu principionan di “hoor en wederhoor” ta wordo trapa y lastra. E principio aki ta encera cu partidonan den un procedura ta haya e oportunidad di trece nan punto di bista dilanti y tambe e oportunidad di reacciona riba e punto di bista di otro. Awor berdad esaki ta un cuestion constitucional, pero apropia tawata permiti e minister en cuestion haya e oportunidad tambe pa aclarea cualkier duda cu lo tin na Parlamento y dirigi su mes na Pueblo. Di e forma aki pueblo lo por formula un opinion basa riba ambos banda di medaya. Tambe e ta posibel pa argumenta cu for di e perspectiva di moralidad. E ta sona hopi inmoral pa pensa cu Parlamento ta dispuesto pa ignora tur principionan constitucional, nos leynan y normanan door di atende un reunion tras di lomba di un minister of sin cu e por defende su mes.
Trata un e mocion di desconfiansa lo tin implicacionan serio y NO ta aconsehabel teniendo den consideracion e argumentonan cu nos a trece padilanti. Den nos concepto e minister merece un oportunidad pa e por defende su mes y/of hustifica cierto decisionnan cu e la tuma pa bienestar general. Parlamento por funciona na un forma optimal solamente si nan tin information corecto y obhetivo na nan disponibilidad. Pa Parlamento por actua debidamente e lo mester actua basa riba e informacion adkiri di e minister y trece den balansa cu e informacion cu e la ricibi di e fraccion cu a entrega e mocion di desconfiansa. Na nos concepto esaki solamente por sosode si e minister en cuestion ta presente y por participa activamente na e debate publico den sala di Parlamento. E articulo aki tin como meta pa informa comunidad over nos derechonan constitucional y pa ningun motibo e no mester wordo saka for di e contexto aki. E ta keda na cada ciudadano pa por formula su propio opinion critico.
Scirbi pa studiantenan di ley:
Wendrick Cicilia
Gerick Croes LL.B. , BEc


c: text/html

text:
‘Papiamentu den era digital’
E konferensha Papiamentu den era digital tabata tin un programashon interesante i variá kaminda eksperto nan a trese tema nan interesante tokante papiamentu. Aki bou por haña un bista di e programashon di 31 òktober 2015.
Programa
Oradornan mainta: Komunidat di abla Papiamentu
9.00 – 9.15: Apertura i introdukshon: Diputado Benito Dirksz (Boneiru)
9.20 – 9.50: Ruben Severina (Hulanda): Papiamentu den konteksto hulandes i europeo
9.55- 10.25: Ramon Todd Dandaré (Aruba): Aspekto verbal den Papiamentu
* Momentu interaktivo plenario *
11.30 – 12.00: Sedney Marten (Boneiru): Status di Papiamentu na Boneiru, koperashon
den islanan ABC
* Pousa + lùnch *
Oradornan mèrdia: Papiamentu den era digital
14.00 – 14.20: Ace Suares: Papiamentu den era digital
14.20 – 14.50: Rendel Rosalia i Marta Dijkhoff: un ‘locale’ pa Papiamentu
14.55 – 15.25: Manuel Ortega (Spaña): Kreashon di un spèlchèk pa Firefox
15.30 – 15.50: Marta Dijkhoff: Gramátika i formashon di palabra na islanan ABC: un lenga?
* Momentu interaktivo den grupo *
16.55 Klousura i bríndis

robotstxt: allowed

filter: keep


text:
Ya pa dos aña kaba SIGE ta aktivo den barionan rònt Kòrsou pa duna kuminda balioso pa pensamentu na mayornan i edukadónan tokante e importansia di stimulashon trempan di muchanan. Ta interesante pa nota kon grandi e interes ta i esaki ta duna speransa pa e nivel di edukashon di nos generashon di mayan. Ta natural ku niun hende no ta nanse ku tur e abilidatnan nesesario pa por eduká un mucha debidamente, pero mester tin interes pa siña maske ta kosnan básiko pa asina garantisá salú fisíko i tambe mental di un mucha. Hustamente e nivel di interes ku SIGE a konta kuné di e 40 partisipantenan ku a sigui e siklo di informashon ta loke ta hasi empleadonan di SIGE kontentu pa por sigui hasi nan trabou.
Durante e promé siman di yüni Fundashon Sentro pa Inovashon i Guia Edukashonal (SIGE) a kuminsá ku ripitishon di Siklo di Informashon Aminta Sprockel Stimulashon Trempan den Bario. Ta trata di un tanda ku tópikonan enfokando speshalmente riba desaroyo di muchanan di 0 pa 4 aña kual ya a tuma lugá aña pasá na luna di òktober den área p’ariba. Tres oradó profeshonal, sr. Drs. Rodney Stewart, neurosikológo, sra. Daisy Gijsbertha kende ta O&G verpleegkundige i sr. Drs. Atticus Wederfoort, dòkter di konsultorio, a perkurá pa kubri e teoria básiko di e temanan “Baby Brein”, “E proseso di relashon estrecho”, “Stima òf Malkriá?” i “Importansia di konsultorio di 0 pa 4 aña” semanalmente durante luna di yüni. Durante e seshonnan e 40 partisipantenan a partisipá di forma fiel i aktivo, hasiendo pregunta na oradónan, hungando spèlnan edukativo i hibando diskushonnan sano.
Stimulashon trempan di mucha ta sumamente importante i tin benefisionan riba termino kòrtiku i sigur termino largu. Stimulashon trempan ta limitá retraso di desaroyo, redusí riesgo di problema ku siñamentu, drecha e funshonamentu kognitivo, sosial emoshonal i motóriko. Tambe e ta baha gastu di edukashon speshal i brinda benefisionan sosio ekonómiko pa pais. Na final di e siklo partisipantenan tabata bon konsiente di e importansia di stimulashon trempan i ku orguyo nan a tuma nan sertifikado di partisipashon, kla pa bai hasi e trabou debidamente.
Esaki ta un di e tantisimo formanan ku Fundashon SIGE ta dunando su granito na desaroyo di nos dushi Kòrsou, invertiendo amor, konosementu i sabiduria atkerí den edukashon di nos muchanan, kende ta e futuro di mayan. Pa mas informashon por tuma kontakto ku Fundashon SIGE na numbernan di telefòn 747-2700 i 738-6570 òf subi nos website www.sige.cw.


text:
• ✊🏾 • #TenemiSkèrpi
WILLEMSTAD, CURAÇAO – Gwendell Mercelina, Jr writes his sharp reflections and statements on the worldwide but also nation-wide Black Lives Matters effects in Papiamentu for his community. It comes as his first revelation part.
Esta bunita mira kon nos hendenan por uní, habri boka i papia di rasismo, publiká ki ora ku bo ke BLACK LIVES MATTER e dianan akí.
Ei mes ke grita djis pa konta, sin komprondé tuma tempu o profundisá riba e materia promé grita tambe ku ALL LIVES MATTER sin kompronde e esensia ku mester sera un buraku riba igualdat – ku NOS mes tin falta di dje.
Ku lucha manera e manifestashonnan mundial akí nos pais a sakudí Reino, región i mundu kuné 51 aña pasá ku 30 di Mei 1969 pero ainda ta bagatalisá e historia pa motibu di perspektiva institushonalisá den nos hendenan. E tabata un lucha laboral pero tambe rasial ku nos komunidat a gana riba igualdat, pa despues laga e bandera na palu di horka i no kana adelantá riba dje komo ehèmpel pa mundu.
Mientras mas i mas bo ta realisá ku e pandemia COVID-19 ta nada peligroso kompará ku e virùs humano di IGNORANSIA-20.
Paso mientras rasismo su razgonan ta mas kontrolá akí nos ta biba den un Reino pèstá ku prehuisio i diskrepansia ku nos ta keda ketu riba dje i tolerá paso ta riba nan sèn di impuesto nos ke sobrebibí sin kondishon.
Pero tambe nos ta ignorante na momentu id reflehá den nos famianan – kaminda falta di komunikashon, komprenshon i ta e igra di fulminá ku chèrchi o tentamentu pa motibu di sekso, rasa, religion, kredo, … paso te ainda ke papia di drechamentu di famia o por deskriminá riba bon o mal kabei, kua skol ba bai si ta HAVO – ‘VVO’ 🤦🏽♂, VSBO, ZMLK òf asta ki tipo di trabou bo tin, di kua bario bo ta, òf ta ken of kiko bo gusta.
Ta e mesun komunidat akí, te komunidat ku xenofobia ta afektá ora tin ku saka un man pé rumannan di pais den región por tin un dak pa kompartí p.e Venezolanonan mas resiente, Dominikanonan, Colombianonan, Haitianonan, Jamaikinonan etc.
Te mesun komunidat ku tin rasgonan a diskriminá un yu pa su orientashon seksual i venené ku pensamentu religioso partidario sin respeta e kresementu di kada ken su libertat/derechi fundamental. Òf di e bario kaminda e ta bin, proklamashon di figuranan koruptivo/no integro komo herue, violensia domestiko skondí paso no por papia di dje. Un pais ku machismo ta na òrdu di dia kaminda ta un pais ehèmpel emansipadó di igualdat di genero nos ta den mundu.
E mesun ku ta diskutí kubo riba e fiesta di mucha kaminda ‘zwarte piet’ no ta rasismo, pero no sa mes e diferensia di kon ta insentivá i siña nos muchanan algu sin por mirá o pensa solushonnan kreativo eliminando tur desigualdat inesesario.
E mesun ku a para laga mira kon e lucha di hóbennan pa un skol di fishi bai pèrdi pa mal maneho ser reflehá riba un plataforma nashonal, paso ta saka sèn djis pa saka pero no ta kòrda riba e sostenibilidat di e hende su esensia pa tambe tin oportunidat igual pa krese i bira un ser signifikante den bida.
E mesun komunidat ku lo preferá insentiva individualismo o materialismo, paso mientras e kos no stroba abo di drumi, bo no mester prekupá riba e lucha di igualdat kolektivo. Maske pa huntu nos tene man pasa riba e brùg!
Paso no ta paso tin libertat ta hasi ku nos tin libertinahe pa pasa riba otro su derechinan o keda habri nos berpùt di pensamentu djis paso nos tin e kòrta den nos kara sin importa sintimentu di un otro.
Pero tambe te mesun komunidat ku na fin di dia, ta skohe tòg pa ‘nami un ko pa mi vota pabo’ sin importá ku te mesun nan ku lo skohe tambe pa keda institushonalisá nos ignoransia ku ta pió ke rasismo sistematikó o deskriminashon. Lubidá riba e esensia nashonal o futuro generashon ku no mester bini pió ni mas sinberguensa pero mihó pa humanidat.
Ei mes mi tin speransa, ku es pregon ku mi ta reflehá aki ta un grupo minoritario ku su bos ta grita duru i ni maske kuantu influensia, posishon o poder nan ta kere di por tin. Lo surpasá ignoransia ku amor den balansa, paso e propósito ku ta bati foi mi esensia ta di sirbi un i tur ku un pashon hustu i skèrpi.
Tin dianan briante na kaminda, paso tin mas espasio pa transparensia, mas espasio pa realidat divino i tin fe pa kontra-arestá tur tempestat. Porfabor keda tenemi skèrpi‼❤🙏🏾…”
― Gwendell Mercelina, Jr. @wenshow ©
• ✊🏾 • TO BE CONTINUED
________________________________________________
📶 • #revolushonskerpi • #tenemiskerpi • #keepmesharp • #blacklivesmattertoo • #icantbreathe • #revelashonskèrpi • #speransateultimokosdipèrdè • #brightdayswillcome •
________________________________________________


text:
Guera na Kòrsou tabata un eksposishon eksitoso na aña 2015 ku a risibí mas di 5.000 bishitante na Museo di Kòrsou. Prensès Beatrix a hasi apertura ofishal di Guera na Kòrsou riba 2 mei 2015.
E eksposishon a konta historia di Segundo Guera Mundial na Kòrsou den 4 kapítulo ku tabata un sala den museo ku opheto, teksto i potrèt kontando di e aspekto ei.
Riba nos website e 4 kapítulonan ei ta bisto i einan bo por mira un selekshon di loke públiko por a mira durante e eksposishon. Ta trata di:
– Tributo na víktimanan di Guera
– Defensa di Nos Isla
– Bida ta sigui
– Plaka i Poder


text:
BONEIRU.
ULTIMO ORA.
SENJORA DI EDAT ENKONTRA MORTO DEN SU KAS NA RINCON.
BASTA DIA NO A MIRA E SENJORA SALI KAS.
Awe djasabra 9 di yanuari pa mènos 4or di atardi a meldu na polis ku konosinan tin basta dia sin mira un señora di edat ku tabata biba su so den un kas situá na kaya Bellisima na Rincon. Polis a bai na e kas di e señora I a topa ku un kurpa sin bida na e kas. A identifiká esaki komo e persona ku tabata biba na e kas. E situashon di e kurpa tabata den estado di deskomposishon I pa e motibu ei mester a dera mes ora. No tin señal di violensia den e kaso aki I ta konsiderá e kousa di morto komo natural. Identidat di e defuntu ta konosí pa polis pero konsiderando ku ahinda ta den proseso di informá famia i konosinan no por duna e identidat na e momentunan aki. Manera e proseso aki keda kompletá lo nos duna e informashon adishonal aki.
Nomber di e persona ku a haña morto ta Lilia Seraus
Nase 27-01-1942 na Boneiru
FUENTE:AIMED AYUBI
POLIS A KONFIRMA E INFORME.


text:
SAVANETA – Diabierna mainta na Piscina Olimpico, Roly Bisslik na Savaneta, Su Excelencia Minister di Deporte, Sr. Dangui Oduber a tuma e momento pa pone cuater baluarte “in het zonnetje”. E cuater personanan aki ta Bram Koole, Geoffrey Ho A Sjoe, Winnie Bisslik y Maicha Croes. Hunto nan tin hopi aña ta contribui na e formacion di nos muchanan di landamento. Pa hopi aña Bram, Geoffrey, Winnie y Maicha ta yuda cu e examen di zwemles pa nos muchanan di klas 3 di Scolnan Basico na Aruba. Cu nan conocimento, experiencia y contribucion esaki sin duda ta un ayudo enorme pa e organisacion di landamento escolar y e bin refleho cu e lo tini den tur sentido riba nos muchanan.
Pabien na tur cauter persona cu e bunita reconocimento aki. Y danki un bes mas Stichting Schoolzwemmen Aruba. Gobierno di Aruba ta gradici boso pa boso esfuerso, amor y dedicacion na schoolzwemmen. Boso trabou boluntario ta wordo grandemente aprecia pa nos gobierno.


text:
E Dia Internacional di Enfermeria ta wordo celebra rond di mundo riba 12 di mei, e aniversario di nacimento di Florence Nightingale, considera e fundadora di enfermeria moderno. E aña aki, e dia aki a adkiri un significacion mas profundo y conmovedor. E nursenan rond mundo tabata e ‘frontliners’ di e pandemia COVID-19 durante lunanan. E nursenan y otro empleadonan den cuido medico tabata traha mas duro cu nunca pa atende e pashentnan durante e pandemia di coronavirus.
Durante e pandemia di COVID-19, e mundo a keda wordo recorda constantemente cu e rolnan cu e nursenan y otro trahadornan den prome linea tin den un sociedad, ta realmente increiblemente importante y generoso. E dia ta rindi homenahe na e enorme sacrificionan cu e trahadornan den salubridad ta haci diariamente. E tema di e aña aki, segun Conseho Internacional di Enfermeria, tin e titulo “Nursing the World to Health.”
Homenahenan online di tur parti di mundo a ser expresa pa celebra di dia y gradiciendo e nursenan pa nan dedicacion, compromiso y sacrificio. Na Aruba awe nochi pa 8’or lo rindi homenahe na tur e nursenan, unda ta uni pa duna un aplauso nacional di 1 minuut pa Saluda y Gradici tur e profesionalnan, cu ta brinda servicio di prome necesidad.


text:
Buenos Aires 2018News
Schedule competencia Team Aruba
Weganan di Buenos Aires ta cla pa cuminsa
Schedule di competencia di nos atletanan Arubano den e Weganan Olimpico Hubenil Buenos Aires 2018 ta prakticamente cla.
Awe porfin nos a logra haya algun update di e schedule di competencia di nos atletanan hubenil den e YOG2018. Aunke nos tin casi tur dato ainda falta algun orario di competencia pa yena. Mester bisa aserca cu mayoria competencia lo tuma lugar den e Green Park mientras landamento lo ta den e area di e Villa Olimpico.
Siguientemente e informacion cu nos tin te cu awor aki.
BEACH VOLLEYBALL FEMENINO Y MASCULINO
Beach volleyball femenino di Aruba, Kayla Arends – Beachvolleyball Aruba 297 y Mali Rafini lo ta den Pool F hunto cu Venezuela, Rwanda y Mexico. Nos damitanan lo hunga dialuna 8 di okt, diaranzon 10 di okt y diabierna 12 di okt.
E beach volleyball masculino di Aruba, Brian Howell y Raibiently Mercalina lo ta den Pool hunto cu Indonesia, Venezuela y USA. Nos hobennan lo hunga diadomingo 7 di okt, diamars 9 di okt y diahuebs 11 di okt.
Mester bisa cu e Orario di e weganan lo ta pending ainda.
TENNIS
Patrick Sydow di Aruba lo enfrenta den e prome ronda un contrincante fuerte esta Drew Baird di USA, esaki diadomingo dia 7 di okt pa 8.45 di mainta. Pa su mañan dialuna 8 di okt, Partick lo hunga double hunto cu Nick Hard(Republica Domicana) unda lo enfrenta e duo Dawani/Tashbulatov. Diamars 9 di okt, Patrick Sydow lo hunga Mix Double hunto cu Makatsaria(Georgia) unda lo enfrenta duo Naito/Tajima di Japon.
LANDAMENTO
Anahi Schreuders lo landa 50m pecho e diadomingo 7 di okt pa 10or di mainta y si e bay semi- final lo ta 6or di atardi mientras e final mes lo ta dialuna dia 8 di okt pa 6or di atardi
Y diamars 9 di okt, Anahi Schreuders lo landa 100m pecho pa 10or di mainta y si e bay semi- final lo ta 6or di atardi mientras e final mes lo ta dialuna dia 10 di okt pa 6or di atardi .
TRIATHLON
E tri-atleta Giannon Eights lo competi dialuna 8 di okt pa 11or di mainta hunto cu 33 otro atleta. Mester bisa aserca cu Giannon lo tin chens di competi den un relay Internacional esaki diahuebs 11 di okt pero esey ta pending ainda.


text:
Bolicheronan Yannick Roos y Jonathan Bremo ta keda na di 14 lugar den doubles.
Den oranan di atardi, e competencia den doubles masculino a sigui na Lima, Peru unda e dou di Aruba, Roos y Bremo a mira accion. Mester bisa cu despues di un comienso fuerte den e prome wega unda ambos a tira riba 220 pin, e bolicheronan no por a sigui cu e bon racha aki. Tabata falta e consistencia den nan siguiente weganan hunga. A lo largo Yannick a caba cu un promedio di 201.1 mientras cu Jonathan a caba cu un promedio di 186.6. En total, Aruba a caba cu 4652 punto cu tabata bon pa un di 14 overall.
E duo di Puerto Rico a gana e medaya di Oro cu 5816 punto sigui pa Merca y Colombia cu a keda cu e Plata y Brons
Majan e weganan di singles lo cuminsa pa ambos bolichero. Exito Jonathan y Yannick.


text:
Informacion pa tur Arubiano cu intencion di emigra pa Hulanda
Arubahuis ta wordo acerca diariamente pa Arubianonan cu tin pensa di bin biba na Hulanda y tambe esnan cu ta aki caba cu ta enfrenta diferente dificultadnan. Pesey Arubahuis ta sinti e importancia pa informa nos hendenan riba diferente aspectonan cu nan mester tene cuenta cune pa establece nan mes na Hulanda.
Pa cuminsa Hulanda tin un scarsedad grandi di vivienda. Hopi di esnan cu ta biba na Hulanda mester warda añanan pa haya un cas. Door cu Hulanda ta miembro di Comunidad Europeo, e ta mara na condicionnan politico y decisionnan intergubernamental. Esey ta haci cu Hulanda mester a tuma hopi refugiado di Siria, cu e resultado cu pa haya un cas social awendia na Hulanda ta hopi dificil. Pa bin na remarca pa un cas social e persona mester ta bibando minimo dos aña na e municipio. Arubahuis NO tin e autoridad pa yuda cu cas ni tampoco yuda inscribi bou di un adres di cas. Arubahuis su rol ta pa guia, informa y sostene e Arubiano.
Hulanda su regla primordial pa un emigrante ta pa e inscribi su mes na un municipio y si un persona NO tin un adres pa inscribi na e municipio, e no ta wordo considera como residente di e municipio. Cada persona ta haya un number denomina ‘Burgerservicenummer’ (BSN) pa asina e por ta legalmente inscribi na un municpio. Ta bon pa menciona cu registracion na un municipio NO ta duna garantia cu un persona automaticamente tin derecho riba beneficionnan social manera un uitkering (onderstand).
Hopi Arubiano na prome instante ta busca manera pa biba cerca famia na Hulanda, pero esaki ta te trese cune cu esnan cu ta ricibi un onderstand ta haya nan mes den problema cu e instancia conserni, ya cu esaki ta wordo reduci dependiendo di e cantidad di persona y entrada. Lastimamente esaki ta trese cune cu casi tur biaha e famia ta laga e persona hospeda, pero NO ta laga e persona inscribe su mes na e adres.
Cu e pandemia di Covid, e situacion na Hulanda a bira mas dificil pa Arubianonan cu kier emigra y vooral Arubianonan cu tin yui, mester ta bon conciente cu e situacion aki por trece problema cu instancianan Hulandes manera Kinderbescherming of Jeugdzorg, na momento cu e instancianan tuma nota cu mayornan no tin entrada pa por sobrevivi.
Pa e motibo aki Arubahuis ta haci un yamada na esnan cu ta dicidi toch di bin Hulanda pa tin un minimo di 10.000 euro pa asina nan por sobrevivi 3 a 4 luna. Hulanda di awe no ta e Hulanda di antes.
Pa cualkier otro informacion por manda un e-mail na Dit e-mailadres wordt beveiligd tegen spambots. JavaScript dient ingeschakeld te zijn om het te bekijken.


text:
In The Spotlight
KRALENDIJK - E kantidat di kaso aktivo di COVID-19 awe djabièrnè 8 di yanüari a oumentá i a yega e total di 100. Esaki ta alarmante. Mi a tuma nota ku den pueblo tin hopi hende preokupá. Pa e motibu ei mi ta dirigí mi mes na boso awe via di e medio akí.
KRALENDIJK - Kòrda e kaso kaminda SVB Kòrsou a kòrta 10% di AOV di tur esnan ku ta biba pafó di Kòrsou? Plùs nan a kita kerstbonus? Total kasi 20%? Wèl, e kaso aki a ser tratá den Korte di Hustisia na novèmber 2019.
KRALENDIJK / INGEZONDEN - ASOTEKO zet zich in voor erfpachtuitgifte zonder corruptie. In haar tweede rechtszaak vraagt ASOTEKO het Gerecht om getuigen te horen. De eerste zal zijn dhr. Etienne van der Horst.
KRALENDIJK - Net als de rest van Bonaire werd het KPCN geconfronteerd met een aantal collega’s (3) met een positieve PCR uitslag met als gevolg dat zij direct in isolatie moesten gaan. Daardoor was het noodzakelijk dat er ook een aantal collega’s (13 Bonaire en 5 Saba en Statia) in quarantaine werden geplaatst.
KRALENDIJK - Meskos ku restu di Boneiru, KPCN a hañ’e konfrontá ku algun kolega kontagiá (3) ku mester a bai den isolashon i algun kolega (13 di Boneiru i 5 di Saba i Statia) mester a bai den karentena.
KRALENDIJK - Notisia di polis di djárason 23 di desèmber te ku djaluna 28 di desèmber 2020.
KRALENDIJK - Skuchando un entrevista ku kònsùl merikano, establesé na Kòrsou ayera via TV-dirèkt, mi por konkluí ku e presidente nobo elekto di Merka, Sr. J. Biden lo kontinuá ku e mesun “policy” ku su antesesornan, Obama i Trump, a hiba pa loke ta trata sanshonnan ekonómiko/finansiero pa ku Venezuela.
KRALENDIJK - De heer Booi, mevrouw en mijnheer El Hage, zijn na een jarenlange strafrechtelijke procedure door de rechter vrijgesproken. Het strafrechtelijk onderzoek tegen hen startte op 8 september 2009 onder de naam Fiji en kreeg een vervolg in het onderzoek Zambesi en eindigde begin 2015 met een vrijspraak.
Direktorado Di Supervishon I Mantenshon Di Lei, Kuerpo Polisial Hulanda Karibense I Inspekshon Di Labor A Kontrolá Konhuntamente
Kralendijk – Direktorado di Supervishon i Mantenshon di Lei, Kuerpo Polisial Hulanda Karibense i Inspekshon di Labor konhuntamente a realisá un kontròl grandi di labor. Riba djamars 19 di mei nan a kontrolá un sitio grandi di konstrukshon na Playa.


text:
PHILLIPSBURG – Corte a sentencia conocido politico di St Maarten Theo Heyliger na 60 luna di prison pa casi 4 miyon na soborno y labamento di placa di asunto di tereno, den e asina yama caso Larimar. E consultant cu a fungi como intermediador, a ricibi 36 luna di castigo. Su castigo ta menos como cu el a fungi como testigo di gobierno y a coopera pa resolve e caso. E ex director di di un compania di construccion a haya castigo di prison di 12 luna y falsificacion di firma. Otro sospechonan a haya trabou comunitario.
DEN HAAG - Gobierno Hulandes ta rescata e aeroliña di St Maarten, Winair. Asina e gobierno a dicidi diahuebs. E aeroliña tin problema financiero grandi debi na e coronavirus. E aeroliña ta percura pa coneccionan importante cu Bonaire, Saba y St Eustatius p.e.
BILTHOVEN - Entre diamars y diaranson tabatin 10.447 casonan positivo di COVID19 na Hulanda. Esaki ta mas cu e dia anterior pero menos cu e average di siman prome. A registra 106 morto entre diamars y diaranson. Un dia prome esaki tabata 116.
PHILLIPSBURG - Despues di tanto biramento y problema y discusion, awe mainta 10'or ora di Aruba, Hulanda a firma un acuerdo cu St Maarten tambe, pa asina nan ayudo financiero por continua (3e tranche). E detayenan no ta conoci ainda pero e portal aki tin e confirma for di su fuentenan di Hulanda (BZK).
PHILLIPSBURG - E aerolinea regional basa na St Maarten, Winair ta lansa su buelonan bek pa Aruba y Corsou, entrante otro siman, 21 di December 2020. Asina e portal di e aerolinea ta raporta. Nan lo opera tres buelo semanal pa ambos destinacion (Aruba y Corsou) riba dialuna, diaranson y diabierna.
CARACAS - Negociacionnan ta andando entre Venezuela y Hulanda pa reapertura di frontera pa islanan ABC. Informacion cu e portal aki ta dispone di dje, via canalnan oficial, ta bisa cu Viceministro pa Europa, Yván Gil, a reuni cu e encargado comercial di Hulanda na Venezuela, Robert Shudddeboom diamars caba cu e obhetivo pa avansa cu e negosacionan pa reactiva e relacionnan comercial. "Ta un proceso cu nos a bin ta desaroya paulatinamente y awe nos a acorda e forma cu ta permiti nos establece e mecanismo pa inicia un proceso di normalizacion referente e fluho comercial y di persona pa cu islanan ABC" sr Gil a termina bisando.
KRALENDIJK - Di e 16 hendenan cu a test pa COVID19, 3 a resulta di ta positivo. Riba 9 di December tin 5 caso activo di Covid-19 na Bonaire. Tin 141 persona cu a recupera y no tin ningun persona hospitaliza pa motibo di COVID19.


text:
UTRECHT/DEN HAAG – Hulanda su kuido di salubridat síkiko (ggz) ta konektá mihó ku hulandes étniko ku ku antiano. E peliger ta por ehèmpel ku un hende su desendensia kultural tin influensha riba diagnósis i resultado di tèst.
Segun un factsheet di e Plataforma di Konosementu Integrashon i Komunidat antiano kompará ku otro grupo étniko ta hasi relativamente hopi uso di ayudo di hóben. E ayudo aki no tur ora ta pas presis; segun investigashon di Hans Bellaart i Abdullah Pehlivan¹ tin diesshete faktor ku ta limitá ayudo di ggz na hende ku un desendensia no hulandes. Mitar di e faktornan ta relatá na e instanshanan di ggz, e otro mitar na e hendenan mes.
Bellaart, investigadó di e instituto Verwey-Jonker: “Idealmente tur hende lo mester tene kuenta ku diversidat, pero no ta e kaso.” P’esei tin instansha ku ta traha for di un perspektiva interkultural. Un di e organisashonnan ei ta i-psy, un instansha di ggz pa hende ku un desendensia no oksidental.
Edsel Kwidama ta sikiatra i miembro di Konseho di Direktiva di Grupo Parnassia, di kua i-psy ta forma parti. “E hendenan ku ta traha aki konosé e kultura di por ehèmpel un buskadó di ayudo turko òf marokano. Si ta nesesario hende por konta nan relato ku ayudo di un intérprete den nan idioma materno.” Segun e no t’asina ku hende djis pa motibu di un barera di idioma ta bai i-psy.
Rhona Eustatius, sikólogo di mucha i hóben na i-psy De Jutters: “For di e intake nos ta wak bon kiko ta un hende su konteksto, i nos ta traha un mapa di por lo ménos tres generashon di famia di e persona konserní.”
Kwidama ta enfatisá ku e perspektiva interkultural no ta hopi diferente di e sikiatria normal, solamente e ta añadí un dimenshon kultural. “Pasobra e pedido di ayudo ta diferente i e konteksto tin bia no ta kla, nos ta traha ku lista di pregunta sensitivo pa kultura. For di e promé bia ku nos topa nos ta inkluí un hende su desendensha kultural.”
Lista di pregunta
Hopi bia e klientenan mester yena lista di pregunta na e intake. Esakinan hopi bia ta kompliká i kasi nunka no ta liber di kultura. Bellaart: “E listanan di pregunta hopi bia a tèst nan solamente riba un grupo oksidental. Mucha ku un pasado di migrashon pa e motibu aki hopi bia ta skor mas abou riba tèst di IQ. Ta eksistí tèst si pa un públiko multikultural, pero no ta usa nan tur ora.”
E diagnóstika tampoko no ta liber di kultura. Minoria étniko p’esei tin mas chèns pa haña un diagnósis robes. Serka antiano ta konstatá skitsofrenia ku mas frekuensha ku serka hulandes étniko. Segun Kwidama esaki por sosodé pa motibu di un malentendementu kultural. “Na Kòrsou brua ta basta normal.Tin hende ta kere den spiritu malu òf nan ta tende bos di nan antepasadonan, pero nan no ta malu. Na Hulanda e ora ei nan ta pensa riba un sikósis. E ora ei nos ta mas kouteloso ku dunamentu di remedi. Si bo no inkluí un hende su konteksto i si bo mes no tin e desendensia ei, bo tin mas chèns di hasi un diagnósis robes.
Pa algun malesa ta nesesario pa konosé un hende su historia di famia ampliamente i serka minoria étniko esaki hopi bia no t’ei. Pa e motibu ei ta keda sin konstatá sierto enfermedat. No tin sifra eksakto di diagnósis robes serka hulandes di desendensia no oksidental.
Brel kultural
E interes pa sikiatria interkultural ta oumentá. Kwidama: “Último añanan a desaroyá tèst sensitivo pa kultura – manera screening di demensia cross-kultural – pa asina e deformashon den e test sali ménos, pero por mihó. Ta importante ku yudadónan ta bira mas kompetente kulturalmente i mas konsiente di nan propio brel kultural.
E instanshanan di ggz aktual mester bira mas inklusivo, Kwidama ta haña. “Ta fèrfelu, pero e personal mester representá e diversidat den komunidat.” Asina konosementu di un sierto desendensia kultural lo bira mas grandi, e ta spera.
Kaminda ta nesesario i-psy ta duna un empuhe na esaki. Kwidama: “Den e fail elektróniko di pashènt nos ta traha espasio pa preguntanan kultural. Si bo no hasi nan, bo no por sigui. Asina bo ta haña e fókùs riba konteksto bèk den e plan di tratamentu
Outor Pieter Hofmann
Lesa parti II aki: ‘Mayornan antiano tin miedu di jeugdzorg’
¹Bellaart, H. en Pehlivan, A. (2011). Met één hand kun je niet klappen. Migrantenorganisaties en jeugdvoorzieningen werken samen aan toegankelijke hulp voor migrantengezinnen. Utrecht: FORUM.


text:
OVERVIEW ZONANAN
Fase 1
Total lo tin alrededor di 3.500 kas disponibel den e añanan binidero. Ta trata aki di varios tipo di kas: kasnan individual, kasnan ‘2 bou di un dak’, kasnan pegá na otro, apartamentu riba diferente piso i tambe kas na plenchi. Lo ofresé e diferente tiponan di bibienda aki tantu na benta i pa hür.
De onderstaande zones zijn gelegen in het eerste deel van Wechi dat gebouwd zal worden:
Un infrastruktura sólido ta un di e puntonan di enfoke di e proyekto aki. No solamente ta tene kuenta ku e konekshon ku tin ku areanan pafó di Wechi pero tambe ku konekshonan ideal entre e areanan den e bario mes.
-
ZONA E - DATU
Datu is een 2-onder-1 kap woning die van alle comfort is voorzien. Het woonoppervlak is 75m2. Een open keuken die via een bar is gescheiden van de woonkamer, 2 slaapkamers, en een ruime badkamer. Datu biedt veel privacy aan de bewoners, en is een prima starterswoning. Verkoopprijs: ANG 175.000,-
-
ZONA E - INFROU
Infrou ta un kas agradabel i kompakto. Mashá adekuá pa profeshonalnan hoben i famianan yòn. E bibienda tipo ‘2 bou di un dak’ alterná tin 2 kamber, un baño práktiko, konsepto kushina habrí i un sala amplio. E superfisie ta 89m2. Prèis di benta: 205.000,- florin.
-
ZONA E - SENTEBIBU
Sentebibu ta un kas pará riba su mes ku un superfisie di 88m2. Via e entrada bo ta drenta den e kushina habrí, ku ta kontinuá den e sala. Na otro banda di e kushina tin espasio pa un mesa di komedor. Un pasio ta hiba bo na e 3 kambernan i e baño. E kambernan ta alterná pa garantisá sufisiente privasidat. Ku un pòrch amplio den forma di L parti patras di e kas, Sentibibu ta un kas di famia ideal. Prèis di benta: 220.000,- florin.
-
ZONA E - PITA
Pita ta e favorito di hopi hende. E diseño di e kas ‘2 bou di un dak’ aki ta úniko den su estilo na Kòrsou. E tin un superfisie di mas o menos 103m2. Pita tin 3 kamber, ku ta separá for otro dor di e baño amplio i e patio/hardin interior úniko. Un kas ideal pa un famia ku yunan un tiki mas grandi. Prèis di benta: 250.000,- florin.
-
Zona A
Zona A ta situá na kabes di Wechi. Aki tin apartamentu ku un arkitektura distinto i un karakter úniko ku ta marka e skina aki di Wechi, i ku lo ta e promé den bista biniendo for di direkshon di Banda’bou. A skohe pa un struktura di tres edifisio di apartamentu separá ku ta situá den un orientashon sirkular banda di otro. Asina hende no por wak direktamente den otro su kas. E edifisionan tin kuater piso. Riba e piso mas haltu tin penthouse ku bista riba Grote Berg i henter e área di Wechi.
-
Zona B
Zona B ta forma un sinta largu di kas di mas o ménos 450 meter situá kantu di Kaminda di Wespén, ku alabes ta un protekshon kontra e zonidu di tráfiko pa e bario patras di dje.
-
Zona C
Den Zona C na rant di e bario ta bini espasionan komersial. E zona ta fásilmente aksesibel via di e varios kamindanan peatonal den e bario.
-
Zona D
E kasnan den Zona D di tipo ‘Patio’ ta rondoná di espasionan públiko, varios plenchi, kaminda pa kore baiskel i move na pia, i hopi mata i palu ku ta duna sombra.
-
Zona E
Zona E ta karakterisá pa un diversidat di modelonan nobo di kas ‘dos bou di un dak’, i distribuí entre nan tambe algun kas pará riba nan mes, kada un ku su propio karakter individual. E promé etapa di e zona aki ta abarká varios tipo di kas den diferente kategoria di prèis. E promé 9 kasnan lo ta kla próksimamente i konstrukshon di e sobrá kasnan lo kuminsá pronto.
-
WECHI SENTRO DI INFORMASHON
Nos Sales Tim di Wechi Sentro di Informashon ta invitá bo pa nos sea konosí!


text:
Camera di seguridad ta capta momento cu auto ta dal un mucha mande halto.
E suceso a tuma luga den e area di Cold Mountain y e video a bai viral, danki na un Camara di seguridad cu a graba ful e suceso. Den e video bo ta wak cu e mucha ta purba crusa caya, cu su rugtas e ta wak cu un auto a pasa su dilanti y ta sali core sin wak cu un otro auto ta bin cu un velocidad halto. Den e imagen, por aprecia con e mucha ta wordo manda halto dor di e impacto, ora cu e la cai, di biaha e la lanta y cuminsa busca su sapato cu a bula bai dor di e impacto. E chauffeur di e auto cu a comete e accidente, a para y baha di su auto pa yuda e mucha ; rapidamente hopi hende a yega pa por yuda e mucha y nan a keda sorprendi cu e mucha tawata na bida.
E video tin mas di 710000 views y ta hasi un apelacion na tur mayor pa sinja e muchanan con pa crusa caya.
Wak video
Click Logo


text:
Apple a defende su hefe di seguridad despues cu el a ser acusa di soborno, pa supuestamente ofrece di haci un donacion di centenares di iPad na e Oficina di Sheriff di condado di Santa Clara a cambio di permiso pa porta arma pa empleadonan di Apple.
Thomas Moyer, hefe di seguridad global di Apple, a ser procesa siman pasa como parti di un investigacion di dos aƱa riba e oficina di sheriff, segun oficina di fiscal di Santa Clara. Moyer supuestamente a bay di acuerdo pa haci donacion di 200 iPad na balor di $70mil na oficina di e sheriff a cambio di cuatro permiso cu tabata rechasa pa empleadonan di Apple, oficina di fiscal a bisa den un declaracion. Apple tin su sede na condado di Santa Clara, den curason di Silicon Valley.
Abogado di Moyer, Ed Swanson a bisa cu Moyer tabata ācollateral damageā den un disputa publico entre departamento di sheriff y oficina di fiscal. Undersheriff di Santa Clara, Rick Sung y capitan James Jensen, kende supuestamente a solicita e soborno, tambe a keda procesa.
Apple tambe a defende Moyer, bisando cu e compania a āconduci un investigacion interno profundo y no a encontra ningun foutā.
Seguridad a bira un asunto clave na companianan tecnologico den aƱanan recien mientras nan a atrae mas atencion di publico, hunto cu menasa di violencia. Na 2018, un homber arma a tira riba empleadonan na sede di YouTube na San Bruno, heridando tres trahado prome cu segun reporte el a comete suicidio.
E aƱa aki, Apple a ricibi un orden di restriccion contra un homber na San Francisco kende supuestamente a presenta na cas di Tim Cook cu un boter di champagne y flor, y den otro ocasion a drenta propiedad di CEO di Apple sin permiso y a haci declaracionnan menasante.
Oficina di fiscal a bisa cu den caso di Moyer, e deal di iPad-pa-permiso di arma a keda destrui na augustus 2018 tempo cu oficialnan den departamento di sheriff cu tabata involucra den e schema a haya sa di investigacion di fiscal riba e licencianan di porta arma di e departamento.


text:
Gobierno cu medida robes y sin enfasis riba motivacion pa evita contagio di virus
Arthur Dowers Parlamentario fraccion AVP
Pueblo a perde tur confiansa den e maneho di Gobierno pa loke ta corona virus segun miembro di fraccion di AVP, Arthur Dowers a trece dilanti sigur ora cu ta sigui tuma cierto medidanan cu gobierno mes no por hustifica.
Segun Dowers for di momento cu gobierno a habri frontera bek sin cu a duna informacion corecto na pueblo, caminda nan a crea e expectativa y impresion cu tur hende lo ta safe, a habri luganan cu mundialmente ta conoci di ta luganan cu ta ‘super spreaders’ manera cierto eventonan y areanan.
Ta increibel con gobierno ta bon na altura di con e virus aki a drenta na momento cu turistanan a cuminsa drenta, nan a laga cierto luganan caminda hopi hende por a bosha riba otro y contamina hende.
“E contaminacion ey siguientemente a plama den comunidad y awe e decision ey, pueblo ta bibando e consecuencia di dje.
Awor nos por ripara cu gobierno ta tumando diferente medida descabeya y pa menciona algun ehempel ta cu gobierno siman pasa a anuncia cu nan tin intencion di introduci un ‘ley seco’ cual ta un decision ridiculo ya cu alcohol no ta duna hende corona virus y bebemento di alcohol na cas tampoco ta duna hende corona virus.
Pues si gobierno kier bisa cu e kier evita aglomeracion di hende hunto, gobierno tin cu cera barnan pero no tin sentido pa evita pa hendenan cumpra alcohol, cu ta otro medida descabeya y ridiculo y por a mira e desaprobacion den comunidad caba pa e decision aki.
Despues gobierno ta bisa cu frontera ta habri y turistanan por drenta Aruba, buelonan por yega Aruba te casi 10’or di anochi pero ta bira introduci un toque de queda caminda ta cera tur luga 10’or di anochi.
Ta otro medida riciculo pa motibo cu operacion di e luganan aki ta depende riba cierto cantidad di ora y si tuma tur precaucion necesario den e luganan aki, e ora no ta importante pa e luganan cera 10’or, 11’or of 12’or, no ta problema basta ta tuma e pasonan necesario.
Un hende bay come den un restaurant, e por contamina 12’or di merdia, e por contamia 3’or di atardi y tambe 11’or di anochi pero ta haciendo como si fuera e corona virus ta un virus cu mas scur bira anochi, mas e ta ataca hende.
Ta un decision y ponencia sumamente ridiculo ya cu ta kita e accento y atencion for di cosnan importante ya cu e parti importante ta cu mester bisa e ‘mondkapje’ ora un persona ta den areanan cera of areanan caminda cu tin hopi hende.
Bisti un ‘mondmask’ ora cu bo no por keda mas leu c’un meter y mei for di otro hende, percura pa tin productonan di hygiena, laba man y tene aspectonan di hybiena ora hendenan ta bay den supermercado of tienda.
Tempo cu corona virus a cuminsa cu tabatin 10 caso, tur luganan grandi tin hendenan ta haci garoshinan limpi cu ta wordo usa pa shop, tabata tene areanan limpi pa preveni un contagio directo.
Laga nos ta honesto, mayoria di contagio ta tuma luga na momento cu ta hala ‘particulars’ di e virus, pues si bo ta cerca di otro pero tambe si un hende pasa su man cu ta pata pata di slijm riba algo y un otro hende bay mishi cu esaki pa despues pasa su man na su cara, tambe e hende ta core riesgo di wordo contagia.
Pesey tambe ta insisti pa no duna otro man y pa constantemente laba man, pues e cosnan aki ta cosnan cu mester a sigui tuma luga pero awor cu ta mira cu corona virus ta ‘wild spread’ e tipod i advertencianan aki a stop cu nan.
Awo e siman aki gobierno ta bin dilanti y bisa cu nan no a tuma cierto medidanan cu nan a anuncia pa motibo cu e cantidad di casonan di corona virus a baha pero e corona virus no a baha y no ta bahando tampoco na e momentonan aki.
Loke ta bahando actualmente ta e confiansa di pueblo den gobierno, confiansa cu ora bo bay haci un test di corona virus, cu nan no ta publica bo nomber y tira asina sin mas riba caya.
Tambe e confiasa a cay cu e testnan aki ta valioso pasobra ora c’un hende bay haci un test y ta resulta c’un hende su test ta Sali negativo y un rato despues ta bisa cu e ta positivo segun resultado di dokter y ta e cosnan ey a pone cu pueblo no ta confia gobierno mas.
Consecuentemente hopi hende ya no ta bay test mas ya cu hopi hende sa cu nan tin corona virus ya cu nan tabata den un area caminda tin un hende cu a test positivo y cu el a haya cierto sintomanan y nan tambe tin e sintomanan aki, pues nan sa cu nan tin e virus pero nan no ta bay haci test.
Tin casonan caminda tin 10 hende of mas cu a sali positivo den un cas pero ningun a bay test pa motibo cu un di nan cu a bin bishita e cas, a resulta cu e tabatin corona virus positief.
Pues niun di e hendenan aki no ta registra den lista di gobierno, pues consecuentemente gobierno no sa na e momentonan aki si corona virus ta subi of baha.
Si haci un analisis den pueblo lo haya sa cu corona virus no ta bahando y pesey ta sumamente importante pa


text:
WILLEMSTAD — Preparashon nan ta kontinuá pa e 2 enkuentronan di nos selekshon nashonal ku lo enfrentá e selekshon di Bolivia durante 2 wega amistoso ku lo tuma lugá dianan 23 i 26 di mart próksimo den Stadion Ergilio Hato pa 8’or di anochi.
Awe den oranan di atardi nos hungadónan residensiá den eksterior a pisa suela di Kòrsou pa asina djòin nos hugandónan lokal pa kontinuá ku e training i preparashon nan pa loke ta trata e 2 kompromisonan di djabièrnè i djaluna próksimo. Nos kontrinkante, e selekshon di Bolivia tambe a yega Kòrsou awe den oranan di anochi pa mañan nan tambe kontinuá ku nan trainingnan.
E siguiente hungadónan aki lo forma parti di nos selekshon definitivo;
- Eloy Room (PSV)
- Shanon ‘Cheese’Carmelia (Ijselmeervogels)
- Elson ‘Sontje’ Hooi (Ado Denhaag)
- Leandro Bacuna (Reading)
- Gino van Kessel (Oxford United)
- Jurich Carolina (PSV)
- Quintin Jacoba (Kozakken Boys)
- Rhu-Endly ‘Cuco’ Martina (Everton)
- Ayrton Statie (Sabal)
- Gevaro Nepomuceno (Oldham Athletic)
- Darryl Lachman (Willem II)
- Jarchino Antonia (Omonia Nicosia)
- Guyon Fernandez (Delhi Dynamos)
- Shermaine Martina (MVV)
- Shermar Martina (MVV)
- Charlison Benschop (Hannover 96)
- Juriën Gaari (Kozakken Boys)
- Randal Winklaar (Jong Holland)
- Jimbertson Vapor (Scherpenheuvel)
- Rowendy Sumter (Scherpenheuvel)
- Jarzinho Pieter (Centro Dominguito)
- Charlton Vicento (Helmond Sport)
- Bradley Martis (J.Sparta)
Skema di training di nos selekshon:
*Tene na kuenta ku lo por tin kambio riba e skema aki, nos lo avisá si esei ta e kaso!
Karchinan pa e 2 partidonan aki ya ta optenibel na FFK bou di ora di ofisina, Botika Mampuritu, Beep Beep, 4th of July snèk na Barber, pòmp di gasolin Santa Maria i serka Elton John Sophia na 5692121.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- pa ámbos partido i Fl.150,- pa un partido (inkluso konsumo);
- Bou di tribunanan kubrí ta Fl.50,- pa ámbos partido i Fl.30,- pa un partido
- Tribunanan no kubrí ta Fl.30,- pa ámbos partido i Fl.20,- pa un partido
- Mucha te ku 12 aña ku 60+ ta paga Fl. 15,- pa ámbos partido i Fl.10,- pa un partido den sekshon general
Ainda nos tin algun di suèter di kolekshon nobo di nos selekshon nashonal ku ta Nike original na balor di Fl.75,- i nos a sobra e famoso shalnan di nos selekshon na balor di Fl.25,-.
Ámbos optenibel na FFK bou di ora di ofisina.
Pasa buska di bo pa asina bo bin sostené i apoya nos hungadónan.
Reservá djabièrnè dia 23 i djaluna 26 di mart pa bo ta den stadion Ergilio Hato komo e number 12 sosteniendo nos selekshon nashonal, e kampion nan di e Scotiabank Caribbean Cup 2017.


text: Dialuna rond di 22:20 kustwacht, despues di a haya un melding di radarkamer KPA, ta intercepta un boto 0,5 miya for di Santo Largo, bayendo bek Venezuela. E boto, ‘La Basiladora’, cu dos tripulante riba dje, na prome instante no kier a para, pa cual a los tironan di advertencia. Den e proceso 1 tripulante a wordo alcansa pa bala den su pia. E tripulante a wordo hiba hospital pa asistencia medico. E otro tripulante ta den man di husticia pendiente mas investigacion. Buskeda pa personanan indocumenta ta sigui na e momentonan ki.


text:
DAS ta brinda terapia gratis na personanan cu problema psicosocial y emocional
ORANJESTAD – Departamento di Asunto Social (DAS) su seccion Bida y Famia, ta un team multidisciplinario cu ta consisti di diferente profesionalnan manera e.o. psicologo di adulto,
psicologo di mucha, ortopedagogo y terapista sistemico pa pareha y famia. Seccion Bida y Famia ta brinda terapia gratis na personanan cu problema psicosocial y emocional, e ayudo ta uno boluntario pues no ta wordo forsa.
Problema psicosocial y emocional ta consisti di entre otro problema- di relacion entre mucha cu mayor, -miedo, -emocional, -comunicacion, -atencion, -identidad, -comportacion, -relacion pareha & famia y -criansa di mucha. Tambe problema cu fase di bida, comienso di depresividad, tentamento, procesamento di trauma y luto, auto-imagen asertividad, stress y burn-out.
Seccion Bida y Famia ta consisti di tres (3) subseccion, subseccion mucha & hoben, subseccion adulto y subseccion pareha & famia. E seccion ta haci indicacion y ofrece terapia na mucha, hoben, adulto, pareha y famia. Ademas di esaki tambe ta haci trabou preventivo manera duna diferente tayer, charla y/of curso.
Seccion Bida y Famia ta uza diferente metodonan manera e.o. ‘EFT’(emotional freedom technique), ‘Matrix Reimprinting’, ‘EMDR’ (eye movement desensitization and reprocessing), ‘NLP’ (neuro-linguistic programming) y Terapia Sistemico. Ademas di un trayecto di guia, e seccion ta ofrece tres (3) cita na momento di caso crisis.
Pa por ricibi un guia for di seccion Bida y Famia, bo persona mester trece un carta di referencia di sea bo dokter di cas of un instancia social. Si durante e proceso di guia e terapista tuma nota cu bo persona mester di un guia mas intensivo y avansa pasobra bo problema psicosocial of emocional a bira mas complica y kisas ta rekeri medicamento, e mes lo referi bo persona pa un psikiatra na SPD (Sociaal Psychiatrische Dienst)of Respaldo.
Seccion Bida y Famia kier ta mas cerca di comunidad y awo ta duna un servicio telefonico extra na tur persona cu tin un pregunta of duda y cu ta desea di papia directamente cu un profesional. E servicio aki ta riba tur diamars entre 8:00 am te cu 10:00 am via e number 528-1150.
Pa lesa mas tocante seccion Bida y Famia y e otro servicionan cu nos ta brinda na e comunidad di Aruba, nos kier invita bo persona pa subi nos website www.das.aw
“Bo no mester lucha den silencio. Bo por biba bon cu un condicion di salud mental, semper y cuando cu bo habri cu un persona tocante di dje.”


text: Diaranson marduga a drenta informe di un accidente pisa banda di Club Arias na Savaneta, meaora a dirigi tanto polis , ambulans como tambe e equipo di rescate si bombero. Na yegada di e patruya a bin compronde cu aki ta trata di un accidente unda cu un chauffeur masculino a bay dal riba un cura di un cas y despues hal un banda e chauffeur mes a keda pega den auto. Na yegada di e ambulans nan a cuminsa atense e victima y despues cu bomberonan a logra corta e auto pa asina logra saca e victima for di e vehiculo Nissan Murano A-36091 cu a keda completamente destrui. Ambulans a transporta e victima seriamente herida cu urgencia pa hospital.


text:
Gabinete Wever-Croes Conforme palabracion den conseho di minister nos a prepara e documento di traspaso di ministerio di deporte pa futuro minister di deporte Endy Croes.
Gabinete Wever-Croes
Conforme palabracion den conseho di minister nos a prepara e documento di traspaso di ministerio di deporte pa futuro minister di deporte Endy Croes.
Nos a laga un fundeshi solido atras pa colega Endy y nos tin pleno confianza cu lo sa di continua cu tur nos proyectonan.
Nos a percura pa laga 1.5 miyon florin atras pa renobacion di stadion G.P. Trinidad.
Bunita proyectonan manera Hoben Activo y Hoben Feliz, Olimpiada Escolar y Premio Excelencia den deporte.
Nos tin e confianza cu colega Endy lo sa di haci e trabou pa deporte.
Endy, tur clase di exito den bo funcion nobo di minister di ensejanza y deporte.


text:
SV .ATHENE DEN KOMPETENSIA DI ATLETISMO NA KÒRSOU
SV .ATHENE DEN KOMPETENSIA DI ATLETISMO NA KÒRSOU
Kralendijk, awe djabièrnè den oranan di mainta a sali pa Kòrsou e ekipo di atletismo SV. Athene pa partisipá na e kompetensia di Trupial classic 2017 Kòrsou.
Ta un kompetensia ku partisipashon di Aruba, Boneiru, Kòrsou, Sürnam,
E delegashon ta enkabesá pa Coach Arviena Vis i Coach Obed Martis.
Di parti di Boneiru esaki nan lo kompetí den sesenta i ochenta meter i bula leu, i un di e karedanan ta e asina yamá kareda di kaya kual esaki lo tuma lugá riba kaminda pafó riba kaya, Coach Obed Martis a duna di konosé.
E kompetensia ta organisá pa klup Trupial Kòrsou i e delegashon di SV. Athene lo regresá Boneiru djadumingu den oranan di atardi.


text:
DVG ta informa cu 45 persona a recupera y un total di 13 caso nobo di COVID-19 a keda registra cual tur ta residente. E cifranan aki ta representa un ‘Positivity rate’ bou di nos residentenan di 16%.
E cantidad di casonan activo di COVID-19 pa awe ta 321 y cantidad di fayecidonan relaciona cu COVID-19 ta 155. Dato ta ilustra e casonan nobo di COVID-19 cu un averahe semanal di 33 caso pa dia y un averahe di ‘positivity rate’ semanal di 15% pa dia.
Actualmente na Aruba tin 30 persona interna debi na COVID-19 di cual 8 ta den ICU y 22 riba piso general y na Colombia tin actualmente 24 persona den Cuido Intensivo.


text:
WILLEMSTAD – Na aña 2015 20 hende a pèrdè nan bida den tráfiko. Kasi mitar di nan ta e den e grupo vulnerabel: hende na pia i koredó di motersaikel. E otro mitar, shafùr i nan pasaheronan, a fayesé miéntras ku nan no tabatin faha di seguridat bistí. Esaki a sali for di sifra tokante tráfiko na Kòrsou.
Den kasi tur kaso velosidat haltu tabata un faktor importante den e kousa di e aksidente. “Velosidat haltu hopi bia ta kousa aksidente”, Heiko de Jong, fiskal mayó ta bisa.
Sifra
E sifranan di Forensys (ku ta atministrá e aksidentenan ku daño pa kompanianan di seguro, red) ku e ta traha kuné ta iregular. De Jong ta atmití ku den estadístika no por konkluí masha ku sifra. Nan ta mas abou ku 10 aña pasá i awor ta mas o ménos binti pa aña. Nos no sa ta kon bini.”
Loke sí De Jong sa ta ku OM ta bai duna mantenshon di tráfiko i sanshonamentu prioridat. El a dediká un fiskal na asuntunan di tráfiko so. “Ta importante pa nos bai kontrolá inteligentemente: esta kaminda tráfiko ta mas peligroso. A hasi palabrashon tokante di esaki ku polis.”
Tòp 10
Franklin Rooseveltweg i Caracasbaaiweg tur aña ta den tòp 10 di kaminda ku e kantidat di mas haltu di aksidente. Tòg esakinan no ta e kamindanan di mas peligroso. Tur dos ta largu meskos ku e kaminda pa bai Westpunt,. E ora ei ta lógiko ku einan ta sosodé mas aksidente. Nos ta midi segun largura di e kaminda anto e ora ei bo ta mira ku Gosieweg, WinstonnChurchillweg i Cas Coraweg ta den tòp e último dies añanan.”
For di e sifranan di Forensys a sali ku mayoria di aksidente ta sosodé riba djabièrnè. E minoria ta riba djadumingu. E riesgo di aksidente ta mas haltu riba dia di trabou durante di oranan di mas tráfiko. Den oranan di anochi riba djasabra i djadumingu tin dos bia mas tantu chèns pa haña un aksidente. For di kuminsamentu di e siglo aki e kantidat di aksidente na Kòrsou a bira dòbel. Di 5817 na aña 2000 te 12915 kuminsamentu di aña pasá.
Fever
De Jong tin algun deseo, ku mester sali e aña aki. Kasonan ku ta oumentá e efisiensia di OM, pero tambe kaso ku ta haltu riba e lista di iritashon di siudadano.
“Por ehèmpel fever. Riba e frontera entre tráfiko i òrdu públiko. E problema aki ta severo. Tin hende den Saliña ku no por drumi den wikènt pa motibu di e molèster. Nos ta trata di kibra esaki. Pero no ta fásil. Poko dia ei nan a manda un bòter pasa dor di winshil di un outo di polis.”
De Jong ta spera ku Kòrsou, meskos ku Aruba e aña aki por introdusí e responsabilidat di number di outo. E ora ei bo por kastigá e doñonan di e outo, ken ku ta stür e. Asina bo po kita outo i motersaikel for di kaminda mas fásil, asta saka nan kompletamente for di tráfiko.”
Alkohòl
Legalmente polis no tin posibilidat pa via un tèst di supla i un tèst di sanger gara shafùr ku a bebe di mas. Polis por prueba uso di alkohòl riba e manera bieu. “Esta kana riba un liña. Ora di aksidente sí nos ta hasi esaki. Pero mi ke haña e modanan pa trata ku alkohòl na eskala grandi” Si e legislashon ta na òrdu segun De Jong lo kaba ku alkohòl den tráfiko. “Bo ta pone un kanaster seis siman largu. Tur wikènt. Wak bo ta mira.”
Outor Dick Drayer


text:
Entre 2015 i 2020, investigadónan di e Naturalis Biodiversity Center a adaptá e lista di espesie di vruminganan lokal di Hulanda Karibense. A dokumentá un kantidat grandi di espesienan nobo, inkluso 40 espesie nobo na Saba i 32 espesienan nobo na Aruba. Komprondiendo e poblashon di vruminga di e islanan akí, ta pone nos un stap mas serka di habri e kompleksidat di e ekosistemanan úniko di Hulanda Karibense.
Vruminga ta sorto di animal sosial eksepshonalmente kompleho, ku apesar ku nos ta topa nan kasi tur dia, mayoria di biaha nan ta pasa nos atenshon bai. E animalnan akí ta forma un sosiedat kompliká ku ta kana paralelo na esun di ser humano. Kolonianan ta funshoná a base di un divishon di trabou i nan tin e abilidat di resolvé problemanan kompleho pa medio di komunikashon i trabou huntu den grupo. Tin mas ku 14.000 tipo di espesie konosí mundialmente, pero te ainda tin hopi di siña tokante e habitante chikitunan akí.
Resientemente, investigadónan di e Sentro di Bio-Diversidat di Naturalis a traha riba adaptashon di e lista di espesienan di vruminga di Hulanda Karibense. A base di investigashon previo kondusí durante 1930 i 1970 dor di H.J. Mac Gilavry, P. Wagenaar Hummelinck i R.H. Cobben, a adaptá e listanan akí pa di e forma akí inkorporá e kambionan den e poblashon lokal di vruminga.
Pa medio di kolekshon manual di e espesienan, a kolektá i surti e vruminganan pa por determiná kada espesie eksaktamente.
ISLARIBA.
Promé ku inisio di e investigashon biológiko mas resien, a dokumentá solamente dos espesie di vruminga konosí na Saba. Pa medio di nan investigashon, Peter Boer & Marijn, J.A. Boer a dokumentá aktualmente un total di 42 tipo di vruminga. Adishonalmente, pa medio di e mesun estudio, a dokumentá un konteo provishonal di 24 i 56 espesie di vruminga na St. Maarten i Statia respektivamente.
Interesante pa menshoná ta ku a kondusí e investigashonnan na Saba despues di e orkan Irma, ora ku palunan ku a kai a opstakulisá e abilidat di e investigadornan pa por haña akseso na sierto parti di e rutanan i áwaseru pisá a kondusí sierto tipo di vruminga na buska skondementu den profundidat di suela fuera di bista. Pa e motibu ei, e posibilidat ta eksistí ku por haña ainda un kantidat di espesie di vruminga na Saba pero ku no a konta den e estudio akí.
Islanan ABC
A krea tambe un yabi di identifikashon pa kubri e espesienan deskubrí riba e islanan Aruba, Boneiru i Kòrsou. E yabi aki ta basá riba e mesun base di estudio di 1930 i 1970 i a suplementá esaki aktualmente ku un investigashon di 2020 tokante e espesienan na Aruba. Interesante ta ku a adaptá e lista di espesie ku anteriormente tabata na 12 espesie konosí te na 44.
Di mas Importansia
Komprondiendo e habitantenan lokal, tantu grandi komo chikitu, ta krusial pa diseñá i implementá plannan di konservashon holístiko. Dokumentashon di presensia di espesie spesífiko di vruminga por yuda identifiká si i ki ora kualke tipo di espesie invasivo a yega. Vruminga ta hunga un papel vital den e ekosistema lokal i katalogando espesie lokal ta simplemente e promé stap den komprendementu di nan importansia den mantenshon di un medioambiente sano i bon balansá.
E investigashon di e founa di vruminga di Hulanda Karibense ta ketu bai den progreso.
Pa siña konosé mas tokante diferente tipo di vruminga na Hulanda Karibense, bo por haña e lista di espesie na e siguiente sitenan:
Lista di espesie pa SABA di total 42
Lista di espesie pa Kòrsou di 59 espesie, di kua a registrá 6 na Klein Kòrsou.
Lista di espesie pa Aruba di 44 espesie total
Ademas un Yabi di identifikashon, di espesie di vruminga riba e islanan ABC.


text:
piscina
-
News
Piscina Olimpico cla cu nan protocol
Hopi liher Piscina Olimpico Roly Bisslik a keda cla cu nan protocol pa landamento Den un combersacion cu Marla Thiel-Dominquez…Read More »
-
News
COA hunto cu DVG y IBISA Aruba a bishita Aruba Aquatics Federation
Dialuna atardi, Comite Olimpico Arubano hunto cu Directie Volksgezondheid y IBISA a haci un bishita di cortesia y tambe di…Read More »
-
News
Marla Thiel a duna di conoce cu e protocol di Piscina
E facilidad a hinka e protocol den otro den algun dia Marla Thiel a duna di conoce cu e…Read More »


text:
Departamento di Comunicacion
E Departamento di Comunicacion su esfuerzo ta pa usa tur medio di comunicacion posible pa comparti e bon nobo di salbacion na henter mundo. Dor cu e comunicacion di e evangelio ta responsabilidad di henter e iglesia, e Departamento di Comunicacion ta involucra den tur e programanan di iglesia, tratando di sirbi e administradornan y departamentonan cu e habilidadnan cu e ta posee of na cua e tin acceso, pa asina publica e programanan ei.
Crea un imagen faborabel di e Iglesia, su mision, bida, testimonio y otro actividadnan, atraves di e uso di e medionan di comunicacion cu ta mas efectivo.
Construi brugnan di speransa.
Objetivo
E objetivo di e Departamento di Comunicacion ta pa alcansa e personanan tanto paden como pafo di e Iglesia, cu un programa di comunicacion habri, responsabel y yena cu speransa, atravez di e uso efectivo di tecnologia contemporanea y metodonan tradicional di comunicacion.
Balornan
- Dedica pa comunica speransa cu un enfoque riba e calidad di bida cu ta alcansa su plenitud den Cristo Jesus.
- Dedica na e relevancia creativo (1 Cor. 9:19).
- Dedica na normanan eleva de exelencia (1 Cor. 3: 13)
- Dedica na expresa tur comunicacion den e contexto di e balornan estrategico di e Iglesia: unidad, crecemento y calidad di bida.
Funcionnan
E departamento ta cumpli actualmente cu e siguiente funcionan básico:
- Noticia y informacion
- Relacion Publico
- Relacion cu medionan di comunicacion y nan programanan
- Comunicacion den tempo di crisis.


text:
Departamento di Mayordomia
Declaracion di Mision
Enfatisa e señorio di Dios integrando e evangelio den e estilo di bida, motivando tur pa ta mayordomonan fiel y facilita sociedad cooperativo cu Dios .
Declaracion di Filosofia
Mayordomia ta un estilo di bida, caminda un persona ta acepta e señorio di Dios y ta traha den sociedad cu Dios, como un administrador di Su negoshi akin a tera. Mayordomia a cuminsa cu e mesun acto di creacion, Dios a crea Adam y Eva den su mesun imagen. Atrabes di esei E’la establese un relacion intimo cu mester florece atrabes di tempo cu ta wordo dedica cun’E. E imagen di intimidad comparti, ta fundamental pa nos compronde e principio di Mayordomia Biblico.
Mayordomia Biblico ta representa un asunto di relacion y no financiero.
Nos ta adora Dios y ta reconoc’E como Señor atrabes di nos fidelidad den debolbe un diesmo fiel. Nos ta admiti atrabes di esaki, cu tur loke nos tin ta pertenece na Dios. E ta exigi di nos pa dun’E señorio den e uso di nos “Tempo” como tambe nos posesionnan materialistico.
Den e manera aki, Mayordomia tin di haber cu tur aspect di estilo di bida Cristian. E ta prove e fundeshi y motivacion pa testimonio y ministerio.
Proposito y Funcion
E departamento di Mayordomia di Mision Aruba ta compromiti pa “capacita cada miembro pa responde na e gracia di Dios dor di dedica turn a Dje. Nos responsabilidad ta involucre mas cu simplemente plaka. E ta inclui, pero no limita na, e cuido apropia y uso di nos curpa, mente, tempo, habilidad, don spiritual, relacion, influencia, idioma, e ambiente y posesion materialistico.


text:
Geplaatst op 19 October 2017 dor di Ministerio Desaroyo Sosial, Labor i Bienestar
Willemstad – E proyekto aki ta wòrdu supsidiá dor di gobièrnu di Kòrsou i ta wòrdu ehekutá pa St. Thuiszorg Banda’Bou i St. Wit Gele Kruis.
Un(1) bia pa siman 25 grandi di barionan di Tera Korá, Westpunt, Montaña i Gibraltar ta akudí na nan sentro di bario kaminda nan ta wòrdu konsientisá i guiá pa mehorá nan salú i bienestar general.
E enkuentronan aki lo ta hopi interaktivo, kaminda e grandinan ta topa otro den un ambiente sosial, nan ta hasi obra di man, haña informashon kon pa hasi moveshon i kome salú, bishitá sitionan históriko di Kòrsou etc.
E intenshon ta pa e grandi sali for di su situashon di isolashon i biba mas salú i independiente mas largu posibel den su propio ambiente, konforme maneho di gobièrnu.


text:
44-2019 -KvK ta informa durante conferencia di prensa: Comerciantenan cu sentimento mixto cu decision cu Gobierno a tuma apesar di conseho
Oranjestad – Diabierna 27 di september Camara di Comercio y Industria di Aruba (KvK) a tene un conferencia di prensa durante cua a expresa e sintimento di e comerciante riba e decision cu gobierno a tuma encuanto BBO cu ta afecta comercio y economia di Aruba. Minister a enfatisa cu BBO mester wordo inclui den e prijs y cu e comerciante tin e opcion pa mustra e parti cu ta di e BBO den e prijs riba e recibo.
KvK ta desapunta cu Minister a indica cu gobierno no ta comparti e punto di bista di KvK y no ta sigui e conseho di KvK y comercio. Den un reunion entre KvK y gobierno a splica elaboradamente riba e consecuencia y con e decision aki ta afecta tur e comerciantenan. KvK ta representa tur negoshinan registra y nan a expresa nan decepcion ora cu a tuma nota di e anuncio di Minister.
KvK a scucha e comerciantenan durante un recien Town Hall Meeting cu a wordo organisa den auditorio na oficina di KvK y a tuma nota di nan preocupacionnan y consehonan. KvK a publica diferente di e puntonan aki den medio di prensa pa mustra kico por considera como alternativa na propuesta di gobierno. Ta lamenta cu gobierno a dicidi contra conseho di KvK y no ta tene cuenta cu e consecuencianan cu KvK a anticipa. E consecuencianan aki ta afecta comercio y comunidad completo y e ta bira responsabilidad di gobierno pa carga. E poder di compra ta wordo afecta y e decision ta un impacto duro pa comercio. KvK ta teme e consecuencia cu esaki tin riba turismo en general.
Aruba, 27 september 2019
Camara di Comercio y Industria (KvK)Scroll To Top


text:
Dialuna durante rueda di prensa di Gobierno, Prome Minister sra. Evelyn Wever – Croes a amplia riba entre otro e topico di “kiezersregister”, e registro di votadonan. Pa cual el a informa cu a base di leynan di proteccion di privacidad di e ser humano y den consulta cu diferente instancia, a yega na e conclusion cu no lo comparti e registro aki cu ningun partido politico.
Premier Wever – Croes a splica cu tur aña di eleccion, partidonan politico ta pidi copia di e registro di votadonan. Den ley ta para cu un partido politico tin derecho di pidi y haya dos copia di e registro. Riba e registro tin para nomber, fecha di nacemento, pais di nacemento, adres di e persona y na ki urna e persona ta vota. E areglo aki ta inclui den ley for di basta tempo caba, cu e meta pa asina partidonan politico por controla identidad y por controla ken ta vota na cada urna. Mientrastanto, despues cu e ley a wordo traha, hopi pais a cambia e tipo di areglo aki, sinembargo Aruba so no a cambia su kiesverordening.
Mundialmente a tuma luga hopi desaroyo riba derecho di privacidad como derecho humano (Artikel 8 van het Europees Verdrag voor de Rechten van de Mens), cu ta e tratado Europeo di derechonan humano. Esey ta pone cu locual ta contene den e kiesverordening Artikel 10, lo mester wordo elimina na Aruba tambe, sino nos ta actuando en contra di e tratado.
E tratado ta stipula cu cada ciudadano tin derecho riba privacidad y cu su adres, fecha di nacemento y pais di nacemento no ta informacion cu por cay den man di tercera sin tin mester. Door di duna e kiesregister na un partido politico, e partido politico por haci cu ne kico cu e kier y e informacion di privacidad di e ciudadano por wordo uza pa otro metanan.
Prome Minister a sigui elabora cu teniendo esaki na cuenta durante ultimo dianan ta haciendo evaluacion y a busca consehonan como Minister encarga cu Asuntonan General y esun cu mester tuma un decision riba e tema. A haya conseho di Directie Wetgeving, di Veiligheidsdienst Aruba, di Conseho Supremo Electoral y Censo. Tur e consehonan aki ta riba un liña cu e tratado art. 8 di EVRM, cual ta pone cu no por duna e kiesregister na partidonan politico. Pasobra a mira caba den pasado cu e ora e informacion ta wordo uza pa otro meta.
E meta di e ley no ta pa uza e kiesregister pa partidonan politico por manda carta na un ciudadano of bay cas di ciudadano y insisti pa e vota of haya sa unda el a nace y haya sa ken ta biba cu ken na cua adres. Esakinan ta informacion priva di cada ciudadano y como Gobierno di Aruba, ta para pa privacidad di e ciudadano. A base di esaki a tuma e decision cu no lo duna e kiesregister na ningun partidonan politico.
Mester bisa cu dos partido a pidi e kiesregister, cual ta partido AVP y partido MEP, ambos a wordo nenga. Partico AVP sinembargo a protesta e decision aki mientras cu Partido MEP a mustra comprension.
Pa resumi Premier Wever – Croes a enfatisa cu pa proteha bo privacidad como ciudadano, ta nenga di duna e informacion aki y ta spera di por conta cu sosten y confiansa di pueblo di Aruba cu e decision aki ta na interes di cada ciudadano.


text:
WILLEMSTAD — Djamars último 21 di Febrüari FTMK a start ku su promé torneo di tènis di mesa den Sala Rekreo Irene Moreno na Muizenberg. Tabata trata di e Torneo Donic ku tur aña bèk ta riba kalendario. Otro aña Donic aki na Kòrsou komo organisashon ta selebrá 30 aña loke su dirigente sr. Franklin Mathilda a informá na ora di entrega di premio.
E torneo ku ta un Men Single Event, e biaha aki tabatin 17 inskripshon i a ser hungá pa medio di un knock-out system. Tabatin diferente partido na hopi bon nivel kaminda a lucha tambe pa un posishon bo for di tempran riba e ranking ku ta determiná na final di aña e MVP.
Mester hasi menshon ku Jaysron Mathilda ku al final ta bira un di e 2 finalistanan a pasa den masha pèrta den 2 partido sigui. Tantu kontra Erwin Sophia komo Henny Metry e ta kai atras 2-0 pa bin bèk despues ganando e partidonan. Di otro banda Dimitri Leon tabata ganadó su partidonan den gran forma sin muchu doló di kabes.
Den final ku si tabata un partido di miho di 7 fanátikonan por a mira wega ku hopi rèli largu i por a disfrutá di nan. Jaysron a sali masha bon mes ku tremendo wega, kaminda Dimtiri no por a hasi mucho kayendo atras 3-0. Na e skore di 3-1 Jaysron por a kaba e wega, kaminda e tabatin bentaha di 10-8, pues ku un Match Point. Aki gasolin a kaba ku Jaysron, kaminda falta di sufisiente kondishon a hunga un ròl. Dimitri ta sa di gana e wega aki pa despues gana e siguiente 2 nan i bai ku e título. Skore final 4-3 ku parsialnan: 8-11, 8-11, 11-13, 11-7, 12-10, 11-5, 11-6.


text:
Frakshon di MAN a entrega inisiativa di lei pa adaptashon den nos lei labor (Arbeidsregeling 2000).
Frakshon di MAN a entrega inisiativa di lei pa adaptashon den nos lei labor (Arbeidsregeling 2000).
Djaluna 3 di febrüari 2020 frakshon di MAN riba inisiativa di Parlamentario Yael Plet a entregá un inisiativa di lei pa adaptashon den nos lei di labor. Manera ta konosí ya pa hopi aña kaba no a hasi adaptashon den nos leinan di labor. Esaki por mira klaramente ku hopi biaha un trahadó ta bira víktima di abusu laboral pa falta di leinan adekuá. Frakshon di MAN poko poko ta trata na hasi kambio/adaptashonnan den nos lei di labor na benefisio di e trahadó. E adaptashon di lei ta enserá ku tur doño di trabou tin e obligashon di duna su trahadó un ‘salarisslip” sea riba papel òf digital na momentu di pago. Ta hopi ta e trahadónan ku a traha pa añanan largu i ta kobra fin di luna sin ta risibí un “salarisslip” pa haña un bista riba nan gastunan di entre otro impuesto, primanan sosial di SVB i demas gastunan. Si e doño no kumpli ku esaki e ta kometé infrakshon pa lei i e Inspektor di labor por imponé sanshon kontra e doño di trabou.
E motibunan prinsipal dikon a yega na e idea pa trese e kambio aki ta pa e trahadó tin komo prueba riba su “salarisslip” ki dia e la drenta den servisio i kiko ta su funshon ku e ta okupá i tambe kuantu ta e montante ku e ta wòrdu paga pa ora. Tur esakinan lo ta di gran ayudo den kombatimentu di abuzu laboral. Hopi trahadó ta wòrdu paga bou di suèldu mínimo i tambe ta laga nan ehersé diferente otro trabou di kual esei no ta e kaso konforme palabrashon. Ku esaki tantu e trahadó i esnan di Inspekshon di labor tin un bista i sa ku e doño ta kumpli ku lei si òf no durante di un kòntròl. Tambe e echo ku e trahadó tin un “salarisslip” ta pone ku e por hasi un petishon pa fiansa, debí ku un di e eksigensianan ta ku e trahadó mester ta dispone di un “salarisslip”.
Den e lei di Labor “ Arbeidsregeling 2000” ku ta un di e leinan ku e Inspektor di labor ta usa pa ehersé su trabou nos a agregá e parti di sanshon. Esaki ta nifiká ku e inspektor di Labor ta haña e outoridat pa aktua i imponé sanshon na momentu ku konstatá infrakshon kontra di e lei di labor. Aktualmente e prosedura ta ku e Inspektor di labor ta traha un procesverbaal di e infrakshon konstatá i ta manda esaki pa Ministerio Públiko. Na momento ku esaki bai Ministerio Públiko dor di prioridat riba otro kasonan esnan di labor no ta haña preferensia. Ku e kambio aki e Inspektor di labor ta haña e outoridat pa imponé sanshon na momentu ku konstatá un infrakshon ku ta violá e lei laboral.
For di e reunion di 18 yüni 2018 kaminda a trata e tema di Abusu Laboral frakshon di MAN a kuminsá traha riba diferente adaptashonnan ku mester bini den leinan Laboral na Kòrsou. Frakshon di MAN lo sigui hasi esfuersonan pa mehoransa di nos lei di labor ku e meta pa protehá e klase trahadó aki na Kòrsou.


text:
Derecho di Mucha
Kinderrechten – Rights of the Child
Na aña 2001 Aruba tambe a firma e Tratado di Derecho di Mucha, haciendo asina e compromiso pa proteha di un forma mas completo posibel di e mucha pa medio di e diferente articulonan specifica den e tratado. Pa percura cu e cumplimento cu e Tratado ta sosode na un forma coordina y eficiente, Gobierno di Aruba a instala e Comision Derecho di Mucha riba 12 di april 2001. E comision tabata activo te cu aña 2009. Na luna di oktober 2014 e comision di Derecho di Mucha a keda reinstala pa medio di un decreto ministerial cu tres tarea specifico:
- Conseha gobierno riba implementacion di e Tratado;
- Ehecucion di e responsabilidad internacional pa raporta encuanto e Tratado; y
- Concientisa e comunidad tocante e derechonan di mucha.
Website: Derecho di Mucha
Noticia
- Mester respeta derecho di mucha riba enseñansa (8/20/2020)


text: KRALENDIJK – Relashoná ku loke Radio Live 99.9 FM a publiká resientemente tokante loke a sosodé na SGB, Frans van Efferink direktor general di e skol a reakshoná riba e artíkulo. Ta trata di e kaso kaminda un dosente asistente a mishi ku un òf mas alumno. E dosente aki lo a pasa man na bèl di e mucha i a klap’e riba su chanchan. E mama ku a bin tende di su yu kiko a pasa, mesora a aserká e dosente asistente kende a bisa ku el a klap e alumno paso e tabata na un sitio ku ta prohibí pa muchanan ta na sierto momentu. E dosente a pidi tantu e alumno komo su mama despensa di loke a sosodé. Van Efferink:” Nos ta na altura di loke a keda publiká, i nos a sinta na mesa i papia ku mama di e alumno. Loke a sosodé ta inkorekto. SGB ta para pa siguridat pa e alumnonan i tin esaki haltu den su bandera. Loke a sosodé ta ku e dosente asistente di SLP a tek e alumno na su bèl i riba su atras. Nos no ta tolerá tipo di aktonan manera loke a sosodé. Van Efferink a indiká ku e dosente asistente enbolbi tabata den su periodo di prueba i SGB a tuma e desishon pa tèrminá relashon di trabou inmediato kuné. Skol ta skohe pa un relashon pedagógiko entre edukadó i alumno. SGB ta lamenta pues loke a sosodé na e skol i e mama por ta sigur ku algu asina lo no ripití. Nos tin rèspèt pa tur mayor i ta komprondé bon kla kiko e mama a ekspresá di loke a sosodé. Pa straño ku e ta zona, mi ta di akuerdo ku e mama a bai polis pa loke a sosodé na skol pa investigashon wòrdu hasí di un tèrsera partido,” direktor di SGB van Efferink a menshoná. El a mustra bon kla ku e skol no ta para pa tipo di aktitut asina, esta e forma kon e asistente a aktua. Den bon kombersashon ku e mama, e lo sòru pa e yu por sigui su karera na e skol sin miedu.


text:
Un persona a aserkámi komo Presidente di Fundashon mr. dr. Moises Frumencio da Costa Gomez (Dòktor) pasombra e a lesa ku a bisa ku Dòktor semper a opta pa nos pais bira parti di teritorio di Hulanda. Mi no sa debatí asuntu sin base, pero sí mi ta korehí e ponensia robes aki pasombra ta trata di Dòktor, nos tata di outonomia.
Pa aparentá ku Dòktor lo a opta semper pa e modelo di provinsia (integrashon den Hulanda) a kopia algun frase di un teksto sin menshoná e fuente. Mi por a saka afó ku a sita for di página 13 di e buki Opdat Wij Niet Vergeten; Gedenkboek mr. dr. Moises da Costa Gomez (1993). Riba e página aki Dòktor ta bisa na 1938: “[..] deelnemen aan het staats- en maatschappelijke leven der grotere culturele eenheid. ln de opneming in de Nederlandse Staat, in het zoveel mogelijk opnemen zijner cultuur [..]. De Groot-Nederlandse gedachte moet voor den Curaçoënaar een levend bezit worden, daaruit moet hij de kracht halen, zijn eigen leven met cultuurgoederen van Groot-Nederland te verrijken en tot ontplooiing te brengen”.
Laga nos start ku e konsepto Groot-Nederland ku tabata popular promé ku di dos guera mundial na Hulanda. Tabata un inisiativa pa agrupá tur esnan ku ta papia Hulandes i stimulá kultura Hulandes. E idea tabata pa e parti di Bélgika ku ta papia Hulandes i Sur Afrika bira parti di Groot-Nederland. E asuntu di Groot-Nederland no tin ke ber ku bira provinsia di Hulanda pasombra Bélgika ta un pais independiente for di 1830 i Sur Afrika, for di 1930. Ku Dòktor a menshoná e Groot-Nederland tin ke ber ku e parti kultural, manera e mes ta menshoná kontinuamente riba página 13. E no a papia di provinsia, pero manera por lesa riba e mesun página, e ta lamentá ku tin insufisiente “culturele aansluiting aan het moederland”. Ta obvio ora komprondé e konteksto ku no ta trata di provinsia.
Pa usa esaki komo “prueba” ku Dòktor semper a opta pa provinsia” ta falsifiká historia di nos éroe nashonal. Es mas, den e mesun buki ku ta konsistí di 554 página, Dòktor ta papia den mas o ménos 350 página netamente di outonomia: “Curaçao, rijp voor autonomie”, “Petitie inzake autonomie” i “Curaçao in het Koninkrijk”. Pues no tin nada di integrashon den teritorio Hulandes.
Tin hopi literatura ku ta deskribí Dòktor su ideal pa outonomia. For di “Het Wetgevend Orgaan van Curaçao”, “Curaçao in het Koninkrijk”, “Proeven van een constitutie voor de Nederlandse Antillen” i hinter e proseso di Konferensianan di Mesa Rondó pa yega na outonomia. Ta bale la pena lesa nan. Finalmente lo bo por puntra bo mes kon bin, si Dòktor tabata pro-provinsia, e a lucha for di 1935 te 1954 pa outonomia di kua e tabata e outor intelektual?
Prof. dr. van der Grinten ku a bai skol ku Dòktor i tabata den den e delegashon di Hulanda durante e negosashonnan pa outonomia a bisa di Dòktor: “Zijn leidende gedachte [..] was autonomie van de Nederlandse Antillen als geheel. De banden met het Koninkrijk heeft hij die jaren niet willen verbreken. Een eigen staat [..] was voor hem toekomstmuziek”.
Dòktor na 2013 a keda asigná pa Staten komo Tata di outonomia.
Willemstad, Kòrsou


text:
Certificacion di un diploma ta nifica cu un instancia ta declara (of certifica) cu e contenido di e copia ta coresponde cu e diploma original y cu esaki ta pertenece na e sistema di enseñansa (legalmente) reglamenta di e pais.
Dienst Inspectie van het Onderwijs ta certifica diploma(nan) obteni na Aruba y cu ta pertenece na e sistema di enseñansa legalmente reglamenta na Aruba.
Dienst Inspectie van het Onderwijs ta ubica na John F. Kennedy Education Center.
Horario: 8.00 – 12.00 / 1.00 – 4.00.
Normalmente e instituto educacional na unda a obtene e diploma ta certifica e validez di e diploma. Pa e motibo aki ta consehabel pa tuma contacto cu e instituto na unda a obtene e diploma.
- Bo mes mester haci copia di bo diploma y copia di bo cijferlijst.
- Pa evita bruhamento entre e documentonan original y e copianan, ta recomenda pa saca copia di diploma y cijferlijst riba papel A4 normal den preto-blanco. Dus preferibel no saca copia na color riba cartolina.
- Bo mester tin e originalnan cu bo pa e copianan por wordo certifica.
- Dienst Inspectie van het Onderwijs ta certifica solamente diploma y cijferlijst oficial. Ningun certificado di curso ta wordo certifica.
- E copia mester ta identico na e original (si e diploma ta om en om, e copia tambe mester ta om en om) pero den preto cu blanco (si e scol a stempel riba e copia bo mester haci copia di nobo paso e mester ta identico cu e original).
- EPI unit Economie mester tin tur 4 cijferlijst: original y copia.
- Pa diplomanan internacional p.e. di USA, Canada, Costa Rica, Colombia, etc. Dienst Inspectie van het Onderwijs lo investiga si e estudio concerni tin acreditacion cu ta worde acepta na Aruba. Den caso cu e estudio no tin un acreditacion, lo mester acudi na un notaris.
Por fabor tene na cuenta cu Dienst Inspectie no ta saca copia.


text:
Departamento di Inspeccion Tecnico (DTI)
Meta di Servicio di Inspeccion Tecnico (Dienst Technische Inspecties) ta promove seguridad (na trabou, di herment, machine, instalacion y vehiculo di motor) den e sentido mas amplio di e palabra, optimalisa e circunstancia di trabou di empleadonan na compañianan y investiga situacion peligroso y accidente, proteha e ciudadano contra mal uzo di midi, peso, balansa y instrumento pa midi, proteha e empleado, ciudadano y medio ambiente contra uzo peligroso di boiler y compresor y proteha e ciudadano contra instalacion peligroso di coriente y gas. Ademas e departamento ta envolvi di acerca y activo den e maneho tecnico di medio ambiente di Pais Aruba.
Servicio di Inspeccion Tecnico a stipula como meta pa su mes pa cumpli cu e siguiente tareanan:
- Servicio di Inspeccion Tecnico ta responsabel pa controla consecion di Electron (Elektronconcessie);
- Servicio di Inspeccion Tecnico ta responsabel pa keurmento electrico;
- Servicio di Inspeccion Tecnico ta duna servicio di ‘ijk- y stoomwezen’ ;
- Servicio di Inspeccion Tecnico ta haci inspeccion di seguridad;
- Keurmento di vehiculo;
- Haci midimento tecnico;
- Servicio di Inspeccion Tecnico ta envolvi den casonan di material kimico y radioactivo;
- Asunto general.


text:
PROMÉ MINISTER/MINISTER DI HUSTISIA GILMAR PISAS A REUNÍ KU REPRESENTANTENAN DI CTB I E PESONAL DI IMIGRASHON NA HATO.
PROMÉ MINISTER/MINISTER DI HUSTISIA GILMAR PISAS A REUNÍ KU REPRESENTANTENAN DI CTB I E PESONAL DI IMIGRASHON NA HATO.
Willemstad – Promé Minister/Minister di Hustisia Gilmar Pisas, huntu ku su kolaboradornan a reuní ku representantenan di Curacao Tourism Board (CTB) i e pesonal di Imigrashon na Hato resientemente.
Durante di e reunion a elaborá riba trahamentu di un maneho pa atendé ku e fluho di pasaheronan ku ta yega Kòrsou, espeshalmente ora tin hopi buelo ta yega pareu.
A tratá tambe e parti di digitalisashon di e formulario di e resultado di e test di Covid i algun otro punto mas.
Basa riba e informashonnan risibí Minister di Hustisia/Promé Minister a disidí ku lo bai lanta un komishon ku lo konsistí di personal di Ministerio di Hustisia, Douane, Imigrashon i CTB.
E komishon aki lo duna Minister di Hustisia/Promé Minister rekomendashon despues ku e ehekutá e trabounnan nesesario.


text:
WILLEMSTAD – 7,4 porshento di e beibinan nasé den 2017, tabatin un mama di diesnuebe aña di edat òf mas yòn. Esei ta kasi un porshento mas ku den 2016. Segun Desi Frans di Famia Planiá ta bayendo bon ku e dunamentu di informashon, pero ainda e fundashon no por drenta tur skol pa duna edukashon seksual.
Edukashon seksual no ta parti standart di e kuríkulo na Kòrsou. Tin dosente ku ta hinka nan mes pakete di lès den otro i tin biaha ta yama Famia Planiá. “Pero, lástimamente ainda nos no por drenta tur skol”, Frans ta splika.
Pèrmit ta un opstákulo
Prinsipalmente na e skolnan di e Direktiva di Skol Katóliko (Rooms-Katholiek Centraal Schoolbestuur, RKCS) tin problema. “E dosente ke risibí nos, pero e mester di pèrmit di e direktiva. E direktiva na su turno ta bisa ku e mester di pèrmit di e mayornan. Ta dura asina largu, i tin biaha no ta logra mes.”
Un otro punto di atenshon ta, ku no tin masha tempu pa profundisá: ta pone multiple klas huntu i e lès ta dura 45 minüt. “E muchanan tin hopi pregunta pero no tin tempu pa kontestá tur.”
Adelanto
A largo plaso e kantidat di embaraso di mama adolesente ta bahando si. Den 2011, 10 porshento di e beibinan ku a nase tabatin un mama adolesente. Segun Frans e mamanan ta un tiki mas bieu tambe, awor. “Mientras nos tabata mira mucha muhé di diestres, dieskuater aña regularmente, e edat ta subiendo awor te banda di diesseis aña. Tin adelanto si.”
Porsentahe di beibi nasé for di un mama ku 19 aña di edat òf mas yòn:
2017: 7.4
2016: 6.5
2015: 8.2
2014: 8.5
2013: 9.3
2012: 9.8
2011: 10


text:
Ban cuida, aprecia y stima loke ta di nos
Oranjestad - En conexion cu conmemoracion y celebracion di 45 aña di Himno y Bandera, Minister Maduro a dirigi algun palabra durante e ocasion tan special aki cu pa motibonan ya conoci a wordo celebra den un formavirtual.
Simbolonan nacional di identidad y libertad
E mandatario a recorda cu pa 45 aña Pais Aruba tin su mesun Himno y Bandera y pa nos para un rato keto pa reflexiona y concientisa e importancia di e simbolonan aki tin pa tur hende cu ta biba akinan. “Simbolonan nacional di identidad y libertad, cu ta uni nos como un nacion.
Ora nos ta canta nos Himno ‘Aruba Dushi Tera’ nos ta expresa nos orguyo y amor pa nos Pais y ora nos hisa nos bandera nos ta inculca amor y respet patrio den cada Arubiano y otro nacionalidadnan cu a haci Aruba nan hogar“ e dignatario a enfatisa.
Instrumentonan clave cu a trece union den nos pueblo
Pueblo di Aruba ta gradici Gilberto François (Betico) Croes cu tabatin un vision y corahe cu awe Aruba tin su propio Himno y Bandera y ta un pais autonomo den Reino Hulandes. Betico pa cumpli cu e deseo di nos pueblo pa su libertad a mira e introduccion di Himno y Bandera instrumentonan clave pa logra trece union den e pueblo Arubano y di tur otronan cu a bin Aruba y haci aki nan hogar y cu ta stima e isla aki, un Arubiano.
Inculca e amor patrio den nos yiunan
Minister Maduro a subraya cu como mayor ta importante pa nos inculca e amor patrio den nos yiunan y siña nan historia di nos pais pa sa di unda nos a bin, pa comprende e presente y pa sa unda ta bay den futuro. Pa nan conoce nos Himno y Bandera y respeta nos simbolonan nacional. Conta nos yiunan cu día 18 di maart 1976 ta un día grandi pa Aruba, ya cu nos Himno y Bandera a wordo oficialmente inaugura e tempo ey den Wilhelmina Stadion awe conocí como Stadion Guillermo Prospero Trinidad. E acto historico aki a forma un base solido pa nos por a sigui traha duro pa desaroyo di nos Pais.
Aruba un ehempel pa e islanan ruman
Bunita ta pa nos mira awe con despues di 45 aña, tur e islanan di Caribe Hulandes finalmente a haya nan mesun himno y nan mesun bandera, paso cu Aruba a tuma e reto y fungi como ehenpel pa nan. Un himno y un bandera di un nacion ta yuda forma e identidad di bo pais. Nan ta e simbolonan cu ta fortifica e sentido di union bou di un grupo di hende. Un himno y un bandera di un pais no conoce distincion di rasa ni di religion, tampoco di partido politico.
No tin un luga mas dushi pa biba cu no ta na Aruba
Cantando nos Himno “Aruba Dushi Tera”, ta laga cada ciudadano sinti e felicidad di por ta forma parti di nos nacion Arubiano. Cantando nos ta sinti cu no tin un luga mas dushi pa biba cu no ta na Aruba. E ta laga nos bira consciente di e solo cu ta briya riba e pida baranca aki, di e awa cu ta rondona nos isla, di nos naturalesa cu ta laga nos sinti nos na cas y e ta laga nos aprecia e cuna venera cu nos dushi Aruba ta brinda nos habitante- y nos bishitantenan. E aire liber cu nos bandera ta waya aden, ta laga nos realisa un biaha mas e importancia pa nos mantene nos autonomia den Reino Hulandes y siña nos futuro generacion con nos por para riba nos mes pia.
Ban sigui biba den union cu otro
Minister di Cultura su deseo ferviente pa nos tur cu ta biba riba e isla tan stima aki por sigui biba den union cu otro. Pa tur habitante di Pais Arubarealisa cu cordialidad y amablidad ta nos forsa y alabes nos grandesa como un pais chikito den mundo. Cu nos bon Dios por keda bendiciona nos patria stima y guia cada persona cu tin Aruba Dushi Tera den mente y curason, pa nos por traha cu siguransa y perseverancia na progreso di nos isla, cu nos tur ta yama: “E perla den lama Caribe”.
Gradicimento
E mandatario a gradici e Comision Celebracion di Dianan Nacional cu aorganisa e celebracionnan en conexion cu 45 aña Himno y Bandera. Tambe Minister Xiomara a yama danki tambe na tur e talentonan local pa e bunita show presenta durante e Manisfestacion Cultural.


text:
Biografia di sr. Franklin Dominco Kelly:
Recordando Franklin Dominico ‘Franky’ Kelly un gran musico
kende a haci varios presentacion tanto local como internacional
Oranjestad – Un gran musico, tremendo persona, bon tata, ruman stima, y un gran amigo, Franklin Dominico Kelly, miho conocí como Franky a bay laga nos. Franklin Kelly a nace na Aruba riba 8 di augustus 1954. A lanta den e bario di Papaya na Paradera. E ta bini di un famia musical di 9 ruman di cual nan tabata cinco ruman homber y cuatro ruman muhe. Franklin ta e di 8 ruman, kende ta casa cu Margarita (Ita) Kelly-Croes y tata di dos yiu, esta Kathleen y Dayron Kelly.
El a traha na Botica Del Pueblo, Visser Trading y ultimo na Air Tech.
Franklin a cuminsa desaroya su carera artistico como musico na un edad relativamente hoben. Ya cu su 12 aña, hunto cu su rumannan Vicente Kelly (d.f.m.), Andres Kelly y Chencho Kelly. E tabata por a toca diferente instrumento di percusion, pero su instrumento preferi tabata Congas of crioyo bisa Quinto. Franklin tabata esun cu tabata cumpra disconan di LP, y kende tabata scucha esakinan y practica e canticanan cu nan tabatin cu toca. P’asina amplia su conocemento mas ainda y p’e toca esakinan riba suinstrumento musical. Franklin a forma parti di e orkestanan di su ruman Vicente Kelly, hunto cu su otro ruman Chencho Kelly, manera ‘Los Juveniles’, ‘Vicente Kelly y Los Pimentosos’ y ‘La Nueva Fuerza’. Den transcurso di añanan cu a pasa Franklin a haci mayoria grabacion di ‘Los Juveniles’, ‘Vicente Kelly y Los Pimentosos’ y ‘La Nueva Fuerza’. El a participa hopi biaha den Tumba contest cu e gruponan musical ya menciona. Franklin tabata hopi activo cu varios otro grupo musical,manera e grupo di Roy Olive (d.f.m), tambe cu orkesta Badu y varios otro. Cu e orkestanan menciona di su ruman homber Vicente Kelly (d.f.m.), Franklin a sa di representa su Aruba stima na diferente otro pais na mundo, p.e. Corsow, Boneiro, Venezuela, Colombia: Cartagena, Baranquilla, Valledupar, Santo Domingo,Hulanda, Alemania: Berlin y USA: Miami. Despues di tur esakinan Franklin a keda activo como conguero independiente te caminda cu su salud a permiti esaki.
Franklin tabata hunga Domino y tabata combina esaki cu su pasion mes cu tabata musica. Den Domino, Franklin a forma parti di e Team di ‘North Stars’ y ‘Old Parr’ y tabata hunga partner cu su ruman homber Andres Kelly.Despues a cambia cu otro hungado. Un Team cu un logro y trayectoria di binti aña Campeon di Aruba y tres aña Campeon Internacional di Domino tabata e Team di ‘Old Parr’ cu el a representa Aruba na diferente otro pais,manera Colombia, Venezuela, Panama, Puerto Rico, etc.
Franklin a ricibi e reconocemento den varios ocasion como un di e miho hungado di Domino Internacional.Aruba a perde un bon hungado di Domino y otro tremendo musico Arubano. Kende a sa di biba su pasionnan cu amor y den su musica a sa di representa nos pais Arubadignamente.
Director, staf y personal di Departamento di Cultura Aruba ta expresa palabra di condolencia na nos colega Pedro ‘Chencho’ Kelly y famia. Na su señora Ita, yiunan, na famia Kelly, Croes y demas famia.


text:
INBOX: MCB ta ningá di adaptá i duna servisio digital
MCB ta ninga di adaptá i duna servisio digital
Willemstad – Despues ku gobièrnu a anunsiá ku e toke di keda ta aplikabel pa henter dia, hopi establesimentu ku ta ofresé servisio, mester a bira kreativo i adaptá nan sistemanan. Komo ku e kliente no ta permití pa ta riba kaya, pa asuntunan ku no ta vital. Esta asuntunan ku ta kontribuí na salubridat di nos komunidat. Mesun kos ta konta pa banko. Sinembargo, MCB ta ningá kompletamente di duna servisio pa medionan digital i ta insistí ku e kliente tinku pasa personal pa sierto servisio. Siendo ku e sa muchu bon ku e kliente no por sali su kas pa esaki. Pa pone e chèri riba e bolo, te ainda no a duna un raportahe si tin mas empleado ku ta infektá i te kon leu e transmishon di e trahado ku a tèst positivo a yega. Pues apesar ku no tin un indikashon di kiko ta situashon den MCB pa loke ta trata COVID-19 i tambe ku tin toke di keda, MCB ta ningá di adaptá su sistemanan i ta eksihí klientenan pa pasa personal.
Klientenan ta sumamente preokupá, paso nan no ke kore e riesgo di keda infektá i tampoko haña büt pasonan no tin mag di ta riba kaya. Tur esaki, djis paso e banko en kuestion no ta dispuesto pa duna su koperashon den temporada di krisis.


text:
Un tempo e competencia den sector laboral tawata basa riba e persona: esun cu tin mas informacion por produci mas. Actualmente un competencia cu sector laboral ta pone hopi atencion riba dje ta e factor di “Life Long Learning”. E competencia di Life Long Learning a bin door cu e desaroyo tecnologico ta bay asina lihe, y pa keda competi den sector laboral companianan mester di empleadonan cu mester por keda upgrade nan conocimiento. E situacion ta hasi cu enseñansa mester educa e alumnonan pa ora nan drenta sector laboral, nan por cumpli cu e competencia di Life Long Learning cu actual y den futuro ta spera di nan.
E enseñansa tradicional cu nos conoce, ta unda cu e docente ta pasa informacion na e alumnonan. Cual cu ta hasi cu e docente ta mas activo y e alumno ta mas pasivo. Competentiegericht onderwijs ta un systema di enseñansa cu e alumno mester ta mas activo door cu e alumno mester busca informacion y aplica e informacion den practica. E systema di enseñansa menciona a wordo crea door di e bida practica cu nos ta biba aden. Tur persona tin capacidad pa busca informacion y aplica e informacion den practica. Por ehempel si un hende kier traha un bolo, e ta bay puntra un persona of busca den un buki con pa jega su meta. E parti di sali bay busca informacion ta e parti cu ta hasi un persona activo. Pa medio di motiva competentiegericht onderwijs den enseñansa actual, lo educa e alumnonan con pa jega na informacion y pa bay aplic’e den practica. E systema di enseñansa menciona ta hasi cu e docente su rol ta bay cambia. Den competentiegericht onderwijs e docente lo evalua e proceso con e alumnonan ta busca informacion y pone den practica. Cual cu ta hasi cu e docentenan tambe lo mester ta prepara pa por traha den e systema di competentiegericht onderwijs.
Pa competentie gerichtonderwijs funciona optimal mester percura cu enseñansa tin e instrumentonan necesario. Pa medio di tecnologia ta masha fasil pa jega na informacionnan riba tur materia. Door di hasi uzo di youtube, google, etc. Unda cu pa medio di un smartphone un persona por busca e informacion cu e ta desea. Pa es motibo mester percura pa digitalisa enseñansa, cu ta brinda e alumnonan e oportunidad pa tin mas aceso na computer y internet na scolnan.
Si no tuma e pasonan necesario pa enseñansa prepara e alumnonan pa e factor di Life Long Learning, e systema di duna les tradicional lo keda na vigor. Cual cu lo bay tin influencia negativo tanto pa es nan cu drenta sector laboral y tambe momento di bay studia den exterior.


text: Den un compleho di vivienda na Aruba ta biba clientenan cu un limitacion mental. Eynan nan ta haya e cuido y asistencia cu nan no por haya na cas. Sinembargo, door di falta di espacio e clientenan mester a comparti camber y baño. Door di esey e habitantenan tabatin poco privacidad y nan tabata geprop riba otro. Esaki a conduci regularmente na iritacion, frustracion y den pio caso na agresion. Tambe tabata fastioso ora di ricibi bishita cu poco privacidad asina. Cu un contribucion di e Samenwerkende Fondsen Cariben, e fundacion a construi seis camber y tres baño acerca. Awor tur hende tin nan propio espacio.


text:
E celebracion di e temporada di Pasco y Fin di Aña e aña aki lo ta hopi diferente pa e famia di Minister President, mirando cu ta e prome Pasco sin su subrina. Den e edicion di Focus Digital di december, Evelyna Wever-Croes, ta repasa en breve aña 2020 cu tabatin hopi reto pareu, di cual indudablemente e reto mas mas grandi tabata di keda trankil y inspira confiansa y optimismo. P’e personalmente tabatin un reto increiblemente grandi, dia 15 di mei, memey di e pandemia, su unico subrina di 11 aña, Angelina, a fayece.
Den e temporada aki nan ta custuma cu e ta centro di atencion, e ta esun cu ta haci oracion prome cu nan come, y e hunto cu su yiunan ta canta y deleita nan cu e canticanan di Pasco. Nan lo celebra sin dje, pero nan lo celebra si, pasobra nan ta agradecido pa tur esunnan cu ta den nan bida ainda. Nan lo celebr’e na forma mas priva y intimo e aña aki. Pa locual ta e celebracion di Fin di Aña ta bay ta hopi diferente. E Dande cu ta tradicional den nan famia, e celebracion cu Grupo di Betico, e tantisimo bishitanan, lo no por tuma lugar e aña aki, manera nan ta custuma.
Nos Minister President ta comparti su pensamento cu nos lo mester pensa bon, con por haci e celebracionnan aki, sin kibra nos tradicionnan, pero na forma cauteloso. Covid ta bay keda pa un tempo ainda, y pues nos mester siña biba cu ne y keda cauteloso. Nos kier evita cu pa cualkier descuido nos ta plama e virus atrobe na Aruba. Pero e sentimento di celebracion di Pasco y Fin di Aña, ta algo cu nos ta carga den nos curason. y esey, ni Covid, por kita di nos.
Lesa e entrevista completo cu Minister President, Evelyna Wever-Croes, den edicion di Focus Digital. E revista ta disponibel a traves di FOCUS Digital App, cu ta acesibel via Apple Store of Google Play Store, cu por download e aplicacion aki riba bo smartphone of tablet.